KENKAN WƆ Afrikaans Albanian American Sign Language Amharic Arabic Arabic (Lebanon) Armenian Armenian (West) Assamese Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Toba) Bengali Bicol Bislama Bosnian Boulou Brazilian Sign Language Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Chuvash Cibemba Cinyanja Croatian Czech Damara Dangme Danish Digor Drehu Dutch Edo Efik English Esan Estonian Ewe Fante Faroese Fijian Finnish Fon French Ga Galician Garifuna Georgian German German Sign Language Gitonga Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Hungarian Sign Language Iban Ibanag Icelandic Igbo Iloko Indonesian Isoko Italian Itsekiri Japanese Japanese Sign Language Kabiye Kabuverdianu Kabyle Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Konkani (Roman) Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Low German Luo Macedonian Malagasy Malay Malayalam Maltese Mam Mambwe-Lungu Mapudungun Marathi Mari Mauritian Creole Maya Mazatec (Huautla) Mende Mexican Sign Language Mingrelian Mixe (North Central) Mixtec (Guerrero) Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Ngangela Norwegian Nyungwe Nzema Oromo Ossetian Otomi (Mezquital Valley) Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Romany (Macedonia) Cyrillic Russian Samoan Sango Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Solomon Islands Pidgin Somali Spanish Spanish Sign Language Sunda Swahili Swahili (Congo) Swati Swedish Sãotomense Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Tswana Turkish Turkmen Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Uzbek (Roman) Valencian Venda Vezo Vietnamese Wallisian Waray-Waray Welsh Xhosa Yoruba Zapotec (Isthmus) Zapotec (Lachiguiri) Zulu\nYehowa Adansefo ne nkurɔfo sua Bible, na ɛma wonya nsɛmmisa bebree ho mmuae. Ebi ne nea edidi so yi:\nƐyɛ ampa sɛ Onyankopɔn dwen me ho?\nDɛn na mɛyɛ ama m’aware asɔ?\nMɛyɛ dɛn na m’ani agye?\nBible a yɛne nkurɔfo sua no, wohwɛ ase ha a, wubehu nsɛm a nkurɔfo taa bisa fa ho, ne ɛho mmuae.\nMo ne obi resua Bible a, moyɛ no sɛn? Yɛfa asɛm bi te sɛ “Onyankopɔn” anaa “aware” a, na yɛahwɛ Bible nsɛm ahorow a ɛfa ho. Afei, yɛhwɛ nea ebiara ka wɔ ho. Ɛno ma yehu nea Bible no nyinaa ka fa asɛm no ho. Yɛyɛ no saa a, na Bible no ara na ɛrekasa ma ne ho.\nYɛde nhoma a ne din de Dɛn na Yebetumi Asua Afi Bible Mu? na esua Bible no. Nhoma no ma yehu nea Bible ka pɔtee fa nsɛm pii ho. Ebi ne Onyankopɔn, Yesu, ne yɛn daakye.\nMo ne obi sua Bible a, mugye no sɛn? Yɛne wo sua Bible a, yɛrennye wo sika biara. Nhoma a yɛde bɛyɛ adesua no nso, yentwaa bo biara ntoo so.\nBere tenten sɛn na mode yɛ adesua no? Nnipa pii yi bɛyɛ dɔnhwerew baako si hɔ nnawɔtwe biara ne yɛn sua Bible. Nanso yenni bere tenten a yɛde yɛ adesua no. Nea wobɛka na yɛbɛyɛ.\nSɛ meka sɛ mo ne me mmesua Bible a, mobɛyɛ no sɛn? Woka sɛ yɛne wo mmesua Bible a, yɛbɛhwɛ bere a woakyerɛ ne baabi a wopɛ sɛ yɛne wo sua ade no na yɛama Yehowa Danseni bi aba wo nkyɛn. Ɔba a, ɔde bere kakra bɛkyerɛ wo sɛnea yɛyɛ Bible adesua no. Sɛ w’ani gye ho a, na moatoa so.\nSɛ me ne mo sua Bible a, ɛsɛ sɛ mebɛyɛ Yehowa Danseni anaa? Daabi. Yehowa Adansefo ani gye ho sɛ wɔne nkurɔfo besua Bible, nanso yɛnhyɛ obiara sɛ ɔmmra yɛn som mu. Mmom yɛtɔ yɛn bo ase ma nkurɔfo hu nea Bible ka. Yenim sɛ, sɛ obi begye biribi adi oo, ɔrennye nni oo, ɛno de, ɛwɔ ɔno ara ne nsam.—1 Petro 3:15.\nWubetumi Anya Anigye Daa!—Nhoma a Yɛde Fi Bible Mu Nkɔmmɔ Ase\nYɛahyɛ da ayɛ nhoma yi sɛ yɛde bɛboa nkurɔfo ama wɔafi ase asua Bible no a yɛrennye wɔn hwee.\nSua Bible wɔ bere ne baabi a eye ma wo; wuntua hwee.\nShare Share Dɛn Ne Bible Adesua?\nijwfq ti 15\nSɛ Me ne Yehowa Adansefo Sua Bible a, Ɛsɛ sɛ Me Nso Mebɛyɛ Ɔdansefo Anaa?


Ɔde Kɔmaa Hebrifo 10:1-39\nMmoa a wɔde bɔ afɔre rentumi nyi bɔne mfi hɔ (1-4)\nMmara no yɛ sunsuma (1)\nKristo bɔɔ afɔre baako pɛ, na n’afɔrebɔ no ntwam da (5-18)\nƆkwan foforo a ɛwɔ nkwa (19-25)\nMommma yennnyae sɛ yɛne yɛn ho behyiam (24, 25)\nƐnsɛ sɛ yɛboapa tena bɔne mu (26-31)\nAhotoso ne gyidi a ɛma yɛde animia gyina mu (32-39)\n10 Mmara no yɛ nneɛma pa a ɛbɛba+ no sunsuma,+ na ɛnyɛ sɛnea nneɛma no te ankasa. Ɛno nti, wɔn a wɔba Onyankopɔn nkyɛn a wɔkɔ so bɔ afɔre koro no ara afe biara no, ɛrentumi* mma wonwie pɛyɛ da.+ 2 Ɛnte saa a, anka wogyaee afɔre a na wɔbɔ no. Efisɛ wɔn a na wɔde ɔsom kronn ma Onyankopɔn no, sɛ wonya tew wɔn ho wie a, anka wɔn ahonim* remmu wɔn fɔ wɔ bɔne ho bio. 3 Mmom no, saa afɔre ahorow a wɔbɔ no ma wɔkae wɔn bɔne afe biara,+ 4 efisɛ anantwinini ne mpɔnkye mogya ntumi nyi bɔne mfi hɔ. 5 Enti bere a ɔbaa wiase no, ɔkae sɛ: “‘Afɔre ne ayɛyɛde de woampɛ, na mmom nipadua na wusiesie maa me. 6 Ɔhyew afɔre ne bɔne ho afɔre ansɔ w’ani.’+ 7 Ɛnna mekae sɛ: ‘Hwɛ! Maba (wɔakyerɛw me ho asɛm wɔ nhoma mmobɔwee* no mu) sɛ merebɛyɛ w’apɛde, O Onyankopɔn.’”+ 8 Odii kan kae sɛ: “Afɔre ne ayɛyɛde ne ɔhyew afɔre ne bɔne ho afɔre de, w’ani ansɔ, na woampɛ”; eyinom yɛ afɔre a na Mmara no hwehwɛ. 9 Ɛnna afei ɔkae sɛ: “Hwɛ! Maba sɛ merebɛyɛ w’apɛde.”+ Oyii nea edi kan no fii hɔ sɛnea ɛbɛyɛ a ɔde nea ɛto so abien no besi hɔ. 10 Saa ‘apɛde’ no+ na wɔnam so ama Yesu Kristo nipadua a wɔde mae prɛko no atew yɛn ho.+ 11 Bio nso, da biara, ɔsɔfo biara kogyina ne gyinabea yɛ adwuma kronkron,*+ na ɔbɔ afɔre koro no ara mpɛn pii,+ afɔre a entumi nyi bɔne mfi hɔ korakora no.+ 12 Nanso saa ɔbarima yi de, ɔbɔɔ bɔne ho afɔre baako pɛ, na n’afɔrebɔ no ntwam da. Ɛno akyi no, ɔkɔtenaa Onyankopɔn nsa nifa.+ 13 Efi saa bere no, ɔretwɛn akosi sɛ wɔde n’atamfo bɛyɛ ne nan ntiaso.+ 14 Na ɔnam afɔre baako so ama wɔn a wɔatew wɔn ho no awie pɛyɛ,+ na wɔn pɛyɛ no bɛwɔ hɔ afebɔɔ. 15 Afei nso, honhom kronkron no nso di yɛn adanse, efisɛ ɛka sɛ: 16 “‘Eyi ne apam a me ne wɔn bɛyɛ wɔ saa nna no akyi,’ Yehowa* asɛm ni. ‘Mede me mmara bɛhyɛ wɔn komam, na makyerɛw wɔ wɔn adwenem.’”+ 17 Na ɛno akyi no, ɛka sɛ: “Na merenkae wɔn bɔne ne wɔn mmarato bio.”+ 18 Na sɛ wɔde bɔne ne mmarato yi kyɛ a, ɛnde na bɔne ho afɔrebɔ nhia bio. 19 Enti anuanom, yɛnam Yesu mogya so anya akokoduru* a yɛde fa ɔkwan a ɛkɔ kronkronbea hɔ+ no so. 20 Ɔkwan a obue maa yɛn* no yɛ ɔkwan foforo a ɛwɔ nkwa, na ɛfa ntwamutam+ no mu, ntwamutam a egyina hɔ ma ne honam no. 21 Afei nso, yɛwɔ ɔsɔfo kɛse a odi Onyankopɔn fi so.+ 22 Ɛno nti, momma yɛmfa koma pa ne gyidi a edi mu mmra, efisɛ wɔadwira* yɛn koma ho ama ɛho atew afi ahonim* bɔne ho,+ na wɔde nsu a emu tew aguare yɛn nipadua.+ 23 Momma yenso anidaso a yɛka ho asɛm kyerɛ nkurɔfo* no mu denneennen a yenhinhim,+ efisɛ nea ɔhyɛɛ bɔ no yɛ ɔnokwafo. 24 Na momma obiara nnwen ne yɔnko ho,* sɛnea ɛbɛyɛ a obiara bɛkanyan* ne yɔnko ama wada ɔdɔ adi na wayɛ nnwuma pa.+ 25 Na mommma yennnyae sɛ yɛne yɛn ho behyiam,+ sɛnea ebinom nhyiam no. Mmom momma yɛnhyehyɛ yɛn ho nkuran,+ titiriw, bere a muhu sɛ ɛda no rebɛn no.+ 26 Na sɛ yenya nokware no ho nimdeɛ a edi mu, na ɛno akyi no yɛboapa tena bɔne mu a,+ bɔne ho afɔre biara nni hɔ bio.+ 27 Mmom nea aka ara ne sɛ yɛde ehu bɛhwɛ atemmu ne abufuhyew a ɛrebɛsɛe asɔretiafo no kwan.+ 28 Obiara a obu Mose mmara no animtiaa no, wogyina nnipa baanu anaa baasa adanse so kum no a wonhu no mmɔbɔ.+ 29 Ɛnde obi a watiatia Onyankopɔn Ba no so, na wabu apam mogya+ a wɔde tew ne ho no sɛ adehunu bi, na wayeyaw adom honhom no pɔtɔɔ no, asotwe a ɛbɛba no so de, yɛnka!+ 30 Na yenim Nea ɔkae sɛ: “Me na mitua bɔne so ka;* me ara metua ka” no. Afei nso: “Yehowa* bebu ne nkurɔfo atɛn.”+ 31 Ɛyɛ hu sɛ Onyankopɔn teasefo no bɛtwe obi aso.* 32 Nanso, monkɔ so nkae kan nna a muhuu hann no.+ Saa bere no, mode animia gyinaa ɔko a emu yɛ den ne amanehunu mu. 33 Ɛtɔ da a, na wogu mo anim ase, na wɔteetee mo wɔ baguam.* Ɛtɔ da nso a, na mo ne wɔn a wɔrefa saa haw no mu no bom hu amane.* 34 Na wɔn a wɔda afiase no asɛm yɛɛ mo mmɔbɔ, na mode anigye penee so ma wɔfom mo ahode,+ efisɛ munim sɛ mowɔ agyapade a ɛkyɛn so a ɛwɔ hɔ daa.+ 35 Enti monntow mo akokoduru* nnkyene, efisɛ mubenya so akatua kɛse.+ 36 Na ehia sɛ mode animia gyina mu,+ na sɛ moyɛ Onyankopɔn apɛde wie a, mo nsa aka bɔhyɛ no. 37 Efisɛ “aka kakraa bi”+ na “nea ɔreba no abedu, na ɔrenkyɛ.”+ 38 Na “me treneeni de, gyidi na ɛbɛma wanya nkwa,”+ na “sɛ ɔsan n’akyi a, m’ani* rennye ne ho.”+ 39 Yɛn de, yɛnyɛ nnipa a yɛtwe yɛn ho kɔ ɔsɛe mu,+ na mmom yɛyɛ nnipa a yɛwɔ gyidi a egye yɛn* nkwa.\n^ Ebetumi nso akyerɛ, “nnipa rentumi.”\n^ Nt., “nhoma no nhoma mmobɔwee.”\n^ Anaa “ahotoso.”\n^ Nt., “ɔkwan a obuee ano.”\n^ Anaa “wɔde mogya apete.”\n^ Anaa “wɔ baguam.”\n^ Anaa “obiara mma n’ani nku ne yɔnko ho; obiara mma ne yɔnko ho nhia no.”\n^ Anaa “bepusuw; bɛtwetwe.”\n^ Anaa “Aweredi wɔ me.”\n^ Anaa “Ɛyɛ hu sɛ obi bɛhwe Onyankopɔn teasefo no nsam.”\n^ Nt., “te sɛ nea mowɔ adehwɛbea.”\n^ Anaa “moyɛ wɔn a wɔrefa saa haw no mu no mfɛfo.”\n^ Nt., “ahotoso a mode kasa.”\n^ Anaa “me kra ani.”


Nea Ɛbɛma Yɛatu Mpɔn wɔ Asɛnka Mu—Sɛnea Yɛbɛyɛ Sankɔhwɛ\nKENKAN WƆ Abua Abui Acholi Afrikaans Aja Albanian Alur Amharic Arabic Armenian Assamese Ateso Aukan Aymara Azerbaijani Azerbaijani (Cyrillic) Bambara Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Belize Kriol Bengali Betsimisaraka (Southern) Bicol Bislama Bissau Guinean Creole Boulou Brazilian Sign Language Bulgarian Cambodian Catalan Cebuano Changana (Mozambique) Chavacano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinamwanga Cinyanja Croatian Czech Dangme Danish Dayak Ngaju Digor Douala Drehu Dutch Edo Efik English Esan Estonian Ewe Faroese Fijian Finnish Fon French Ga Galician Garifuna Georgian German Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hmong (White) Hungarian Iban Ibanag Ibinda Icelandic Igbo Iloko Indonesian Isoko Italian Japanese Javanese Jula Kabiye Kabuverdianu Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mende Mingrelian Mixe (North Central) Mixtec (Guerrero) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nigerian Pidgin Niuean Norwegian Nyaneka Nyungwe Nzema Odia Okpe Oromo Ossetian Otetela Otomi (Mezquital Valley) Pangasinan Papiamento (Curaçao) Persian Pidgin (Cameroon) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Runyankore Russian Rutoro Samoan Sangir Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nNEA ENTI A ƐHO HIA: Nnipa pii ani gye Ahenni asɛm no ho. Wɔyɛ saa de kyerɛ sɛ wɔrehwehwɛ Nyankopɔn ho nokwasɛm. (Yes 55:6) Sɛ yebetumi akyerɛkyerɛ wɔn ama atu mpɔn a, ɛsɛ sɛ yɛkɔ so ara kɔ wɔn nkyɛn. Ɛsono obiara ne n’asetenam nsɛm, enti sɛ yebetumi aboa nkurɔfo ma wɔn ani agye asɛm no ho a, ɛsɛ sɛ yɛsakra yɛn nsɛm mu. Yɛn botae paa ne sɛ yebefi Bible adesua ase. Enti ɛsɛ sɛ yɛde biribi titiriw bi si yɛn ani so. Sɛ yebetumi ayɛ saa a, gye sɛ yesiesie yɛn ho yiye ma sankɔhwɛ biara.\nBɔ mmɔden yɛ ntɛm kɔsra no, anyɛ yiye koraa no nna kakraa bi ntam.—Mt 13:19\nTew w’anim na da obu adi. Mpere wo ho\nFi wo komam kyia no. Fa ne din frɛ no. Ma onhu nea enti a woaba hɔ. Ebetumi aba sɛ worekoyi asɛm bi ano, wode nsɛmma nhoma foforo a aba rekɔma no, worekɔtwe n’adwene asi yɛn wɛbsaet no so, worekoyi video akyerɛ no, anaa worekɔkyerɛ no sɛnea yɛne nkurɔfo yɛ Bible adesua. Sɛ wokɔ hɔ na ɔde asɛm foforo mmom ba sɛ munsusuw ho a, ɛnde yɛ no saa.—Flp 2:4\nNokware aba a woadua wɔ nipa no komam no, sɛ wubetumi agugu so nsu a, gye sɛ wo ne no susuw Bible mu asɛm bi ho, na sɛ ɛbɛyɛ yiye a woama no nhoma. (1Ko 3:6) Bɔ mmɔden ka biribi a n’ani begye ho\nFa asɛm bi gyaw no na da foforo moasusuw ho


Habakuku 1 YCB – Habakuk 1 AKCB | Biblica\nHabakuku 1 YCB – Habakuk 1 AKCB\n1Eyi ne asɛm a odiyifo Habakuk nya fii Awurade nkyɛn wɔ anisoadehu mu.\n2Awurade, enkosi da bɛn na memfrɛ nsrɛ mmoa,\nnanso wuntie me?\nMeteɛ mu frɛ, “Akakabensɛm!”\nnanso womma mmegye me.\n3Adɛn na woma mehwɛ ntɛnkyew?\nAdɛn nti na wotena bɔne ho?\nƆsɛe ne akakabensɛm da mʼanim,\nbasabasayɛ ne abɛbrɛsɛ atwa me ho ahyia.\n4Enti mmara nyɛ adwuma\nna atɛntrenee nni baabiara,\natirimɔdenfo aka atreneefo ahyɛ,\nenti wɔkyea atemmu.\n5“Hwɛ aman no,\nna wo ho bedwiriw wo!\nMerebɛyɛ biribi wɔ wo bere so,\nna sɛ wɔka kyerɛ wo a,\n6Merema Babiloniafo asɔre,\nɔman a wɔyɛ atirimɔdenfo ne ntɔkwapɛfo;\nwobu fa asase nyinaa so,\nna wɔfa tenabea a ɛnyɛ wɔn de.\nwɔyɛ wɔn koko so ade,\nde pɛ anuonyam ma wɔn ho.\n8Wɔn apɔnkɔ ho yɛ hare sen asebɔ,\nna wɔn ho yɛ hu sen pataku a ɔnam anadwo,\nwɔn apɔnkɔsotefo kɔ wɔn anim mmarima so,\nwofi akyirikyiri nsase so,\nna wɔbɔ hoo sɛ akorɔma a ɔrekɔkyere aboa.\nWɔn dɔm pem kɔ wɔn anim te sɛ nweatam so mframa,\nna wɔtase nneduafo sɛ nwea.\n10Wodi ahene ho fɛw,\nwɔka aman sodifo anim,\nna wɔtwee nkuropɔn a ɛwɔ bammɔ dennen.\nWosisi dɔte mpie nam so kyekyere atamfo.\nAfɔdifo a wɔn ahoɔden yɛ wɔn nyame.”\n12Awurade, wunni hɔ fi tete ana?\nMe Nyankopɔn, me Kronkronni, wo a wote ase daa.\nWo, Awurade, woapaw wɔn sɛ wommu atɛn;\nwo, me Botantim, woahyɛ wɔn sɛ wɔntwe aso.\n13Wʼaniwa yɛ kronkron a wuntumi nhwɛ nnebɔne;\nwunnyigye nnebɔne so.\nNa adɛn nti na wugyigye nnipa akɔntɔnkye so,\nna dɛn nti na wayɛ komm wɔ bere a\natirimɔdenfo rememene atreneefo?\n14Woama nnipa ayɛ sɛ nsumnam a ɛwɔ po mu,\nte sɛ abɔde a ɛwɔ po mu a wonni sodifo.\n15Ɔtamfo tirimɔdenfo no de darewa yi wɔn,\nogu nʼasau de buma wɔn,\nna afei ɔsɛpɛw ne ho ma nʼani gye.\n16Ne saa nti ɔbɔ afɔre ma nʼasau\nna wahyew aduhuam ama no,\nefisɛ asau yi so na ɔnam nya yiyedi,\nna odi nʼakɔnnɔ aduan.\nna ɔmfa atirimɔden nsɛe aman ana?\nAKCB : Habakuk 1


3 Царств 20 CARSA - 1 Ahemfo 20 AKCB\nCARSA : 3 Царств 20\n1 Ahemfo 20:1-43\nBen-Hadad Tow Hyɛ Samaria So\n1Aramhene Ben-Hadad boaboaa nʼakofo nyinaa ano, a nteaseɛnam ne apɔnkɔ a wɔyɛ ahemfo aboafo aduasa abien de ka ne ho. Wokotuaa Israel kuropɔn Samaria ano, tow hyɛɛ so. 2Ben-Hadad somaa abɔfo kɔɔ kurow no mu, sɛ wɔnkɔka nkyerɛ ɔhene Ahab se, “Ben-Hadad se, 3‘Mo dwetɛ ne mo sikakɔkɔɔ yɛ me de. Saa ara na mo yerenom ne mo mma mu apapa no nso yɛ me de.’ ”\n4Ahab buae se, “Mate, me wura! Nea mewɔ nyinaa yɛ wo de.”\n5Ankyɛ biara Ben-Hadad abɔfo san baa bio bɛkae se, “Ben-Hadad se, ‘Maka dedaw sɛ momfa mo dwetɛ, sikakɔkɔɔ, mo yerenom ne mo mma mma me. 6Ɔkyena sesɛɛ, mɛsoma me mpanyimfo, na wɔabɛhwehwɛ mo ahemfi ne mo nkurɔfo afi. Na biribiara a ɛsom bo ma mo no, wɔbɛfa de akɔ.’ ”\n7Na Ahab frɛɛ asase no so ntuanofo no nyinaa, ka kyerɛɛ wɔn se, “Monhwɛ sɛnea saa ɔbarima yi pɛ sɛ ɔde ɔhaw ba. Mapene so dedaw sɛ mede me yerenom, me mma, me dwetɛ ne me sikakɔkɔɔ bɛma no.”\n8Ntuanofo ne nnipa no nyinaa kae se, “Ntie no, na nnye nʼabisade no nto mu.”\n9Enti Ahab ka kyerɛɛ abɔfo a wofi Ben-Hadad nkyɛn bae no se, “Monkɔka saa asɛm yi nkyerɛ me wura ɔhene se, ‘Biribiara a obisaa kan no de, mede bɛma no. Na nea obisaa no akyiri yi de, merentumi mfa mma no.’ ” Enti Ben-Hadad abɔfo no san kɔbɔɔ no amanneɛ.\n10Na Ben-Hadad soma kɔka kyerɛɛ Ahab se, “Sɛ mansɛe Samaria pasaa, na emu mfutuma dodow bi ka a ɛbɛboro asraafo no mu biara nsa ma a, anyame no ntwe mʼaso nea ɛyɛ den.”\n11Israelhene nso soma ma wɔkɔka kyerɛɛ no se, “Ɛnsɛ sɛ ɔkofo kɛse a ɔrefa nʼafoa akɔ akono tu ne ho sɛ ɔkofo kɛse a wadi nkonim dedaw.”\n12Ahab mmuae yi duu Ben-Hadad ne ahemfo a wɔaka no asom bere a na wɔrenom nsa wɔ wɔn ntamadan mu. Ɔhyɛɛ ne mmarima no se, “Munsiesie mo ho nkɔko.” Enti wosiesiee wɔn ho sɛ wɔrekɔtow ahyɛ kuropɔn no so.\nAhab Di Ben-Hadad So Nkonim\n13Na odiyifo bi behuu ɔhene Ahab ka kyerɛɛ no se, “Sɛnea Awurade se ni, ‘Wuhu saa atamfo dɔm yi? Nnɛ, mede wɔn bɛhyɛ wo nsa. Na wubehu sɛ mene Awurade.’ ”\n14Ahab bisae se, “Na dɛn na ɔbɛyɛ no?” Na odiyifo no buae se, “Sɛnea Awurade se ni, ‘Asraafo so asahene a wotuatua amansin ano no na wɔbɛyɛ.’ ”\nAhab bisae se, “Enti yenni kan ntow nhyɛ wɔn so ana?”\nOdiyifo no buae se, “Yiw.”\n15Enti Ahab boaboaa asraafo so asahene nkumaa ahannu aduasa abien wɔhyehyɛ amansin asahene ase ano. Afei, ɔfrɛɛ Israel akofo a wɔaka a wɔn nyinaa dodow yɛ mpem ason no. 16Ɛbɛyɛ owigyinae a Ben-Hadad ne nʼapamfo ahemfo aduasa abien gu so rebow nsa wɔ wɔn ntamadan mu no, 17amansin asahene asraafo no tuu teɛe, fii kurow no mu. Wɔrebɛn no, Ben-Hadad akwansrafo ka kyerɛɛ no se, “Asraafo dɔm bi fi Samaria reba.”\n18Ben-Hadad hyɛe se, “Sɛ wɔbaa asomdwoe anaa ɔko so a, monkyere wɔn anikann.”\n19Nanso saa bere no, na Ahab amansin asahene nkumaa no adi kan a asraafo no bɔ wɔn kyidɔm 20a Israel ɔsraani biara kum ne tamfo Aram ɔsraani a ɔne no dii asi. Ɛno nti, amono mu hɔ ara, Aram asraafo no bɔɔ hu, guanee. Israelfo no taa wɔn, nanso ɔhene Ben-Hadad ne ne nkurɔfo kakra bi de, wɔtenaa apɔnkɔ so guanee. 21Nanso wɔsɛee apɔnkɔ ne nteaseɛnam a ɛkaa hɔ no nyinaa, kunkum Aramfo no.\n22Akyiri no, odiyifo no ka kyerɛɛ Ahab se, “Siesie wo ho ma ɔko foforo na Aramhene bɛba asusowbere mu.”\nBen-Hadad Ɔtow A Ɛto So Abien\n23Wodii Ben-Hadad so no, ne mpanyimfo no ka kyerɛɛ no se, “Israel anyame no yɛ mmepɔw anyame, na ɛno nti na ɛma wodii nkonim no. Na sɛ wodu tataw so a, yebedi wɔn so nkonim a yɛremmrɛ ho koraa. 24Nea ɛho hia ara ne sɛ, saa bere yi, ɛsɛ sɛ wode akono asahene sisi ahemfo no anan mu. 25Momfa asraafo foforo a wɔn dodow te sɛ wɔn a wohweree wɔn no ara. Ma yɛn apɔnkɔ no dodow, nteaseɛnam ne mmarima dodow saa ara, na yebetumi ne wɔn adi asi wɔ tataw so. Akyinnye biara nni ho sɛ yebedi wɔn so.” Enti ɔhene Ben-Hadad yɛɛ wɔn abisade maa wɔn.\n26Na afe so no, ɔfrɛɛ Aram asraafo, tuu teɛ kɔɔ Israelfo so wɔ Afek sɛ wɔne wɔn rekɔko. 27Israel boaboaa nʼasraafo ano, twaa sa, de wɔn ho hyɛɛ ɔko no mu. Na sɛ wɔde Israel asraafo no toto Aram asraafo no dodow a wɔahyɛ hɔ ma no ho a, na Israel asraafo no dodow te sɛ mmirekyikuw nketewa abien bi.\n28Onyankopɔn nipa no kɔɔ Israelhene nkyɛn kɔka kyerɛɛ no se, “Sɛnea Awurade se ni: Aramfo no aka se, ‘Awurade yɛ mmepɔw Awurade na ɔnyɛ tataw so Awurade. Enti mɛboa wo ama woadi asraafo buburugyaa yi so. Na ɛbɛma woahu sɛ, mene Awurade no.’ ”\n29Asraafo dɔm abien yi bobɔɔ wɔn atenae, ma edii nhwɛanim nnanson. Na nnanson so no, ɔko no hyɛɛ ase. Da no ara, Israelfo no kunkum Aram anammɔnmufo asraafo no mpem ɔha. 30Nkae no guan kɔtɛw Afek fasu akyi, nanso ɔfasu no bu guu wɔn so, kum mpem aduonu ason. Ben-Hadad guan kɔtɛw kokoa mu dan bi mu wɔ kurow no mu.\n31Ben-Hadad mpanyimfo ka kyerɛɛ no se, “Owura, yɛate sɛ Israel ahemfo wɔ ahummɔbɔ. Ɛno nti, momma yemfura atweaatam, mfa hama mmɔ yɛn ti ase mfa nkyerɛ ahobrɛase. Na ebia, ɔhene Ahab bɛma woatena ase.”\n32Enti wofurafuraa atweaatam, de ahama bobɔɔ wɔn ti, kɔɔ Israelhene nkyɛn kɔsrɛɛ no se, “Wo somfo Ben-Hadad se, ‘Mesrɛ wo, ma me ntena nkwa mu.’ ” Israelhene no bisae se, “Ɔda so te ase ana? Ɔyɛ me nuabarima!”\n33Mmarima no yɛɛ ntɛm soo anidaso a enni nnyinaso yi mu, buae se, “Yiw, wo nua Ben-Hadad.”\nIsraelhene no ka kyerɛɛ wɔn se, “Monkɔfa no mmra.” Bere a wɔde Ben-Hadad bae no, Ahab ma ɔkɔtenaa ne teaseɛnam mu.\n34Ben-Hadad ka kyerɛɛ no se, “Mede nkurow a mʼagya gye fii wʼagya nsam no bɛsan ama wo, na woahyehyɛ aguadi wɔ Damasko, sɛnea mʼagya yɛɛ wɔ Samaria no.”\nNa Ahab kae se, “Saa nhyehyɛe yi so na megyina na magyaa wo.” Enti, wɔyɛɛ apam, na wogyaa Ben-Hadad.\nOdiyifo Bi Bu Ahab Atɛn\n35Bere no ara mu, Awurade see adiyifokuw no mu baako se, ɔnka nkyerɛ ɔfoforo se, “Fa wʼakode no bɔ me.” Nanso wanyɛ.\n36Na saa odiyifo no ka kyerɛɛ ɔfoforo no se, “Sɛ woantie Awurade nne nti, sɛ wufi ha ara pɛ a, gyata bekum wo.” Ampa ara, ofii hɔ ara pɛ na gyata huu no kum no.\n37Na odiyifo no kɔɔ ɔbarima foforo nkyɛn kɔka kyerɛɛ no se, “Fa wʼakode yi bɔ me.” Ɔno de, ɔbɔɔ odiyifo no, piraa no.\n38Odiyifo no twɛn ɔhene no wɔ ɔkwankyɛn a ɔde ntamabamma akyekyere nʼani, de pɛɛ sɛ ɔsakra ne ho. 39Ɔhene no retwa mu no, odiyifo no frɛɛ no se, “Owura, na mewɔ akono na ɔbarima bi de odeduani brɛɛ me. Ɔkae se, ‘Wɛn saa ɔbarima yi, na sɛ biribi nti oguan a, wobekum wo anaasɛ wɔbɛbɔ wo ka dwetɛ kilogram aduasa awotwe.’ 40Na bere a mʼani abere redi dwuma bi no, odeduani no guanee. Na ɔhene no kae se, ‘Ɛyɛ wʼankasa wo mfomso. Wo ara woabu wo ho atɛn.’ ”\n41Ɛhɔ ara na odiyifo no san ntamabamma no fii nʼani, na Israelhene no huu no sɛ ɔyɛ adiyifo no mu baako. 42Na odiyifo no ka kyerɛɛ no se, “Sɛnea Awurade se ni: Esiane sɛ woagyaa ɔbarima a mekae se, ɛsɛ sɛ wokum no no nti, ɛsɛ sɛ wokum wo mprempren si nʼanan mu. Na anka ɛsɛ sɛ ne nkurɔfo na mukunkum wɔn, na mmom, wo nkurɔfo na wobekunkum wɔn.” 43Israelhene no de abufuw kɔɔ nʼahemfi wɔ Samaria.\nAKCB : 1 Ahemfo 20


2 Samuel 16 NIRV - 2 Samuel 16 ASCB\n1Dawid sianee bepɔ no pɛ na ɔne Mefiboset ɔsomfoɔ Siba hyiaeɛ. Na ɔdi mfunumu mmienu a wɔahyehyɛ burodo mua ahanu, bobe aba a wɔabɔ no ntowantowa ɔha ne nsã nwoma kotokuo ma wɔ wɔn so. 2Ɔhene no bisaa Siba sɛ, “Na yeinom nso ɛ?” Na Siba buaa sɛ, “Mfunumu no, mo nkurɔfoɔ ntena wɔn so, na burodo no ne aduaba no, wɔmfa mma mmeranteɛ no na wɔnni. Na nsã no nso, momfa nkɔ ɛserɛ so hɔ, na wɔn a ɔbrɛ enti wɔbɛtɔ baha no, anom.”\n3Na ɔhene no bisaa no sɛ, “Na Mefiboset wɔ he?” Siba buaa sɛ, “Ɔkaa Yerusalem. Ɔkaa sɛ, ‘Ɛnnɛ, mɛsane agye me nana Saulo ahemman no.’ ”\n4Ɔhene no ka kyerɛɛ Siba sɛ, “Sɛ saa na ɛte deɛ a, mede biribiara a ɛyɛ Mefiboset dea no mema wo.”\nSiba buaa sɛ, “Meda wo ase awura. Ɛberɛ biara, biribiara a wobɛka akyerɛ me sɛ menyɛ no, mɛyɛ.”\n5Ɛberɛ a ɔhene Dawid ne ne nkurɔfoɔ retwam wɔ Bahurim no, ɔbarima bi pue firii akuraa no ase bɛdomee wɔn. Na saa ɔbarima no din de Simei, Gera a ɔyɛ Saulo busuani babarima. 6Ɔpaa Dawid ne ne mpanimfoɔ ne akodɔm a wɔatwa wɔn ho ahyia no nyinaa aboɔ. 7Ɔteaam guu Dawid so sɛ, “Firi hanom kɔ! Mogyapɛfoɔ a ɔte sɛ woɔ! Ɔsansani! 8Awurade atua wo ka sɛ wohwiee Saulo ne ne fiefoɔ mogya guiɛ. Wowiaa nʼahennwa, na afei Awurade de ahemman no ahyɛ wo babarima Absalom nsa. Wobɛnom wʼankasa aduro, wo mogyapɛfoɔ.”\n9Ɛnna Seruia babarima Abisai bisaa ɔhene no sɛ, “Adɛn enti na ɛsɛ sɛ ɔkraman funu yi tumi dome me wura, ɔhene? Ma menkɔ na menkɔtwa ne ti.”\n10Nanso, ɔhene no kaa sɛ, “Ɛdeɛn na me ne mo Seruia mmammarima bɛyɛ? Sɛ Awurade aka akyerɛ no sɛ, ɔnnome me a, me ne hwan a mɛtumi aka akyerɛ no sɛ ɔnnyae?”\n11Na Dawid ka kyerɛɛ Abisai ne ne mpanimfoɔ sɛ, “Me babarima a ɔyɛ mʼankasa mogya pɛ sɛ ɔkum me. Na ɛdeɛn na ɛsi Saulo busuani ho kwan sɛ ɔnyɛ saa ara. Monnyaa no, momma ɔnnome, ɛfiri sɛ, Awurade na waka akyerɛ no sɛ ɔnyɛ saa. 12Ebia, Awurade bɛhunu sɛ wɔreyɛ me bɔne, na ɔde papa atua me nnome a me nsa aka no ɛnnɛ yi no so ka.”\n13Enti, Dawid ne ne mmarima toaa so kɔɔ wɔn ɛkwan a saa ɛberɛ no, na Simei nso nam bepɔ bi a ɛbɛn wɔn so. Ɔrekɔ no nyinaa, na ɔredome, toto aboɔ bɔ Dawid, tu mfuturo gu ewiem. 14Ɔhene ne ne nkurɔfoɔ nyinaa brɛeɛ wɔ ɛkwan so enti, wɔduruu Asubɔnten Yordan ho no, wɔgyee wɔn ahome.\nAhitofel Ma Absalom Afotuo\n15Absalom ne Israel mmarima nyinaa baa Yerusalem a Ahitofel ka wɔn ho. 16Na Husai a ɔfiri Arki a ɔyɛ Dawid adamfo no, kɔɔ Absalom nkyɛn kɔka kyerɛɛ no sɛ, “Ɔhene nkwa so! Ɔhene nkwa so!”\n17Na Absalom bisaa Husai sɛ, “Yei ne ɛkwan a wode wʼadamfo Dawid fa soɔ? Adɛn enti na wo ne wʼadamfo ankɔ?”\n18Husai ka kyerɛɛ Absalom sɛ, “Mewɔ ha ɛfiri sɛ meyɛ adwuma ma ɔbarima a Awurade ne Israel ayi no. 19Deɛ ɛka ho bio ne sɛ, hwan na ɛsɛ sɛ mesom no? Sɛdeɛ mesom wʼagya no, saa ara na mɛsom wo.”\n20Ɛnna Absalom danee ne ho bisaa Ahitofel sɛ, “Ɛdeɛn bio na menyɛ?”\n21Ahitofel buaa no sɛ, “Kɔ na wo ne wʼagya mpenafoɔ no nna, ɛfiri sɛ, wagya wɔn hɔ sɛ wɔnhwɛ ahemfie hɔ. Ɛno bɛma Israel nyinaa ahunu sɛ, woabu no animtia a ɛboro nkabom so, na wɔde wɔn ho bɛma wo.” 22Enti, wɔsii ntomadan wɔ ahemfie no atifi baabi a obiara bɛhunu, na Absalom kɔɔ ntomadan no mu, na ɔne nʼagya mpenafoɔ no daeɛ.\n23Absalom tiee Ahitofel afotuo sɛdeɛ Dawid yɛeɛ no pɛpɛɛpɛ. Na asɛm biara a ɛfiri Ahitofel anom baeɛ no mu nyansa no, yɛɛ sɛdeɛ ɛfiri Onyankopɔn anom.\nASCB : 2 Samuel 16


התגלות 15 HHH – Adiyisɛm 15 AKCB | Biblica\nהתגלות 15 HHH – Adiyisɛm 15 AKCB\n1Mihuu ade foforo bi a ɛso na ɛyɛ nwonwa wɔ ɔsoro. Na wɔyɛ abɔfo baason a wokura ɔhaw ason a ɛno ne ɔhaw a etwa to, efisɛ ɛno na ɛkyerɛ Onyankopɔn abufuw a etwa to no. 2Afei mihuu biribi te sɛ ahwehwɛ po a wɔde ogya afra redɛw. Afei mihuu wɔn a wɔadi aboa no ne ne sɛso honi ne nea wɔde agyirae asi ne din anan mu no so nkonim. Na wogyinagyina ahwehwɛ po no ho a wokurakura asanku a Onyankopɔn de ama wɔn no. 3Na wɔreto Onyankopɔn akoa Mose ne Oguamma no dwom se,\n“Awurade, Otumfo Nyankopɔn,\nwo nnwuma yɛ akɛse na ɛyɛ nwonwa\nwʼakwan teɛ na ɛyɛ nokware.\n4Hena na ɔrensuro wo, Awurade?\nefisɛ obiara ahu wo nnwuma trenee no.”\n5Eyi akyi no, mihuu sɛ asɔredan a ɛwɔ ɔsoro hɔ Kronkron mu Kronkron no abue a adanse ntamadan si mu. 6Abɔfo baason a wɔmaa wɔn tumi sɛ wɔmfa ɔhaw ason mmra no pue fii asɔredan no mu a wɔhyehyɛ ntade fitafitaa a wɔbobɔ sikakɔkɔɔ abɔso wɔ wɔn koko so. 7Afei ateasefo baanan no mu baako maa abɔfo baason no sikakɔkɔɔ nkuruwa ason a Onyankopɔn a ɔte ase daa daa no abufuw ahyɛ no ma. 8Wusiw a efi Onyankopɔn anuonyam ne ne tumi mu no hyɛɛ asɔredan no ma. Na obiara antumi ankɔ asɔredan no mu kosii sɛ ɔhaw ason a abɔfo baason no de bae no to twae.\nAKCB : Adiyisɛm 15


Yehowa Ahyehyɛde no Rekɔ N’anim—Wo ne no Rebɔ Anan? | Adesua\nYehowa Ahyehyɛde no Rekɔ N’anim—Wo ne no Rebɔ Anan?\n“Yehowa ani wɔ treneefo so.”—1 PET. 3:12.\nSɛ Satan ne n’apamfo tow hyɛ Yehowa asomfo so a, dɛn na Yehowa bɛyɛ?\nNneɛma bɛn na Yehowa hwehwɛ fi ne nkurɔfo hɔ?\nAdɛn nti na ɛsɛ sɛ yɛkɔ so ne Yehowa ahyehyɛde no bɔ anan?\n1. Ahyehyɛde bɛn na Yehowa de sii Israel man no ananmu? (Hwɛ mfonini a ɛwɔ adesua yi mfiase no.)\nYEHOWA na ɔhyehyɛɛ Kristofo asafo no wɔ asomafo no bere so, na wahwɛ ama nokware som agyina ne nan so wɔ yɛn bere yi so. Adesua a edi eyi anim no, yehui sɛ Israel man no anni Yehowa nokware, enti ɔde ahyehyɛde foforo sii ananmu. Kristo akyidifo na na wɔwɔ saa ahyehyɛde no mu, na Yehowa de wɔn yɛɛ ne man. Bere mpo a wɔsɛee Yerusalem 70 Y.B. no, ahyehyɛde foforo yi ansɛe, efisɛ na ɛda Yehowa koma so. (Luka 21:20, 21) Nsɛm a esisii wɔ asomafo no bere so no boa yɛn ma yehu biribi fa Yehowa asomfo a wɔwɔ hɔ nnɛ ho. Ɛrenkyɛ Satan wiase yi bɛba awiei, nanso Onyankopɔn ahyehyɛde no bɛtena hɔ. (2 Tim. 3:1) Yɛyɛ dɛn hu saa?\n2. Dɛn na Yesu ka faa “ahohiahia kɛse” no ho? Ebefi ase sɛn?\n2 Yesu kaa biribi a ebesi wɔ nna a edi akyiri no mu. Ɔkae sɛ: “Ahohiahia kɛse a, efi wiase mfitiase besi mprempren ebi nsii, na ebi nso nsi bio bɛba.” (Mat. 24:3, 21) Yehowa bɛma wiase atumfoɔ asɛe atoro som ahemman anaa “Babilon Kɛse” no. Eyi na ebefi ahohiahia kɛse no ase. (Adi. 17:3-5, 16) Ɛno akyi, dɛn na ebesi?\nSATAN BƐTOW TWƐDEKANE MA AKOWIE HARMAGEDON\n3. Atoro som sɛe akyi no, dɛn na ɛbɛto Yehowa nkurɔfo?\n3 Atoro som sɛe akyi no, Satan ne n’apamfo a wɔwɔ wiase bɛtow ahyɛ Yehowa asomfo so. Bible ka “Gog a ofi Magog asase so” ho asɛm sɛ: “Wobɛba sɛ ahum, te sɛ omununkum abɛkata asase no so, wo ne w’asraafokuw nyinaa ne aman pii a wɔka wo ho.” Yehowa Adansefo mpɛ wɔn ho asɛm na wonni asraafo biara a wɔbɔ wɔn ho ban. Enti atamfo besusuw sɛ wɔanya wɔn awie. Nanso wɔbɛtow twɛdekane anu wɔn ho.—Hes. 38:1, 2, 9-12.\n4, 5. Sɛ Satan tow hyɛ Yehowa asomfo so a, dɛn na Yehowa bɛyɛ?\n4 Sɛ Satan ne n’apamfo tow hyɛ Yehowa nkurɔfo so a, ɛbɛyɛ te sɛ nea wɔretow ahyɛ Yehowa ankasa so. (Monkenkan Sakaria 2:8.) Dɛn na Yehowa bɛyɛ? Ɔbɛma ne homene so ma wɔahu sɛ ɔno ne Otumfoɔ Pumpuni no. Yɛn soro Agya no rentwentwɛn ne nan ase koraa; obegye yɛn ntɛm! Nokwasɛm ni, “ade nyinaa so Tumfoɔ Nyankopɔn da kɛse no mu ko no” bɛsɛe Satan wiase no pasaa. Ɔko yi na Bible frɛ no Harmagedon no.—Adi. 16:14, 16.\n5 Yeremia hyɛɛ nkɔm sɛ Yehowa ankasa ne amanaman no bɛko wɔ Harmagedon. Ɔkae sɛ: “‘Ɔno na ɔne ɔhonam nyinaa bɛham. Nnebɔneyɛfo de, ɔde wɔn bɛma nkrante,’ Yehowa asɛm ni. Nea asafo Yehowa aka ni, ‘Hwɛ, mmusu befi ɔman so akɔ ɔman so, na ahum kɛse betu afi asase ano nohoa. Na wɔn a Yehowa bekunkum wɔn saa da no begugu hɔ fi asase ano akɔpem asase ano. Wɔrenyɛ wɔn ayi, wɔremmoa wɔn ano, na wɔrensie wɔn nso. Wɔbɛyɛ sɛ sumina wɔ asase ani.’” (Yer. 25:31-33) Harmagedon bɛsɛe wiase bɔne yi pasaa. Satan wiase no befi hɔ, nanso Yehowa ahyehyɛde no fã a ɛwɔ asase so no bɛtena hɔ.\nNEA ENTI A YEHOWA AHYEHYƐDE NO RENYA NKƆSO NNƐ\n6, 7. (a) Ɛhe na “nnipakuw kɛse no” fi? (b) Nkɔso bɛn na aba nnansa yi?\n6 Onyankopɔn ahyehyɛde no renya nkɔso nnɛ efisɛ wɔn a wɔwom no anya Yehowa anim dom. Bible ka sɛ: “Yehowa ani wɔ treneefo so, na wayɛ aso ama wɔn adesrɛ.” (1 Pet. 3:12) Treneefo yi mu bi ne “nnipakuw kɛse” a wobetwa “ahohiahia kɛse no.” (Adi. 7:9, 14) Saa nkurɔfo yi nyɛ nnipakuw bi kɛkɛ, na mmom wɔyɛ “nnipakuw kɛse,” nnipadɔm ankasa. Hwɛ sɛ wo ne saafo yi atwa “ahohiahia kɛse” no! Ɛbɛka wo sɛn?\n7 Ɛhe na nnipakuw kɛse no fi? Wofi amanaman nyinaa mu. Adwuma bi a Yesu kae sɛ ɛbɛkɔ so wɔ awiei bere no mu na akɔtwe wɔn aba. Ɔkae sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.” (Mat. 24:14) Eyi ne adwuma titiriw a Onyankopɔn ahyehyɛde no reyɛ nnɛ. Yehowa Adansefo reyɛ asɛnka ne ɔkyerɛkyerɛ adwuma yi wɔ wiase nyinaa, enti nnipa mpempem pii resom Onyankopɔn wɔ “honhom ne nokware mu.” (Yoh. 4:23, 24) Nhwɛso bi ni: Efi 2003 kosi 2012 no, nnipa bɛboro 2,707,000 ahyira wɔn ho so ama Onyankopɔn abɔ asu. Nnipa dodow yi nyinaa bae wɔ mfe du pɛ mu. Seesei Adansefo bɛboro 7,900,000 na wɔwɔ wiase nyinaa, na nnipa mpempem ba wɔn nhyiam ahorow, ɛnkanka Nkaedi no. Ɛnyɛ nnipadɔm na yɛde hoahoa yɛn ho; yɛreka yi koraa ‘Onyankopɔn na ɔma enyin.’ (1 Kor. 3:5-7) Nanso sɛ yehu sɛ nnipakuw kɛse no redɔɔso saa a, na ɛyɛ yɛn dɛ.\n8. Dɛn na ama Yehowa ahyehyɛde no renya nkɔso ntɛmntɛm saa?\n8 Yehowa ankasa na ɔbɔ n’ahyehyɛde no kyidɔm, enti ɛnyɛ nwonwa sɛ n’asomfo redɔɔso ntɛmntɛm saa. (Monkenkan Yesaia 43:10-12.) Yesaia hyɛɛ eyi ho nkɔm, na ɔkae sɛ: “Nea ɔyɛ ketewa koraa no bɛdan apem na nea osua adan ɔman kɛse. Me Yehowa, mɛyɛ no ntɛm wɔ ne bere mu.” (Yes. 60:22) Bere bi na nkaefo a wɔasra wɔn no te sɛ “nea ɔyɛ ketewa koraa,” nanso honhom fam Israelfo pii baa Onyankopɔn ahyehyɛde no mu maa wɔn dodow kɔɔ anim. (Gal. 6:16) Nnipakuw kɛse no nso abɛka wɔn ho, na kɔ ara na wɔrekɔ wɔn anim efisɛ Yehowa ahyira n’ahyehyɛde no.\nDƐN NA YEHOWA PƐ SƐ YƐYƐ?\n9. Sɛ yɛpɛ sɛ yenya daakye nwonwaso a Onyankopɔn ahyɛ ho bɔ no a, dɛn na ɛsɛ sɛ yɛyɛ?\n9 Kristofo a wɔasra wɔn ne nnipakuw kɛse no nyinaa betumi anya daakye nwonwaso bi. Yehowa ankasa na ahyɛ eyi ho bɔ wɔ n’Asɛm mu. Nanso Yehowa hwehwɛ biribi fi yɛn hɔ: Ɛsɛ sɛ yedi n’ahyɛde so. (Yes. 48:17, 18) Yɛnhwɛ Israelfo no sɛɛ. Yehowa de Mose Mmara no maa wɔn sɛ wonni so na ɛmmɔ wɔn ho ban. Mmara no boaa wɔn ma wohuu sɛnea wɔbɛtwe wɔn ho afi ɔbrasɛe ho, sɛnea wɔbɛhwɛ wɔn mmusua na wɔanya nnamfo pa, sɛnea wobedi nokware wɔ wɔn nnwumam, sɛnea wɔne afoforo bɛtena dwoodwoo, ne nea ɛkeka ho. (Ex. 20:14; Lev. 19:18, 35-37; Deut. 6:6-9) Yɛn nso sɛ yedi Onyankopɔn ahyɛde so a, ɛboa yɛn, na n’ahyɛde nso nyɛ den. (Monkenkan 1 Yohane 5:3.) Sɛnea Mmara no bɔɔ Israelfo ho ban no, saa ara na Yehowa Nyankopɔn ahyɛde bɔ yɛn ho ban. Bio, ɛma yɛyɛ “den wɔ gyidi no mu.”—Tito 1:13.\n10. Adɛn nti na ɛsɛ sɛ yɛhyɛ da yi bere si hɔ sua Bible na yɛyɛ Abusua Som nnawɔtwe biara?\n10 Sɛ yɛhwɛ nifa oo, yɛhwɛ benkum oo, yehu sɛ Yehowa ahyehyɛde no fã a ɛwɔ asase so no rekɔ n’anim. Ade baako ne sɛ daa yenya biribi a ɛboa yɛn ma yɛte Bible mu nokware ase yiye. Ɛnsɛ sɛ eyi yɛ yɛn nwonwa, efisɛ Bible hyɛɛ nkɔm sɛ: “Treneefo kwan te sɛ owia hann, ɛhyerɛn nkakrankakra kosi awia ketee.” (Mmeb. 4:18) Nanso ɛsɛ sɛ yɛn mu biara bisa ne ho sɛ: ‘Minim nokware no ho ntease a yɛwɔ seesei no? Mekenkan Bible da biara da? Me ho pere me sɛ mɛkenkan yɛn nhoma biara a ɛbɛba? Me ne m’abusua ayi anwummere bi asi hɔ nnawɔtwe biara a yɛde yɛ Abusua Som?’ Eyi nyɛ biribi a ne yɛ yɛ den; nea ehia ne sɛ yɛbɛhyɛ da ayi bere asi hɔ ayɛ. Ɛho hia paa sɛ yesua Onyankopɔn Asɛm na yɛde yɛ adwuma, na yɛne Onyankopɔn ahyehyɛde no bɔ anan. Yɛrekasa yi, aka to na borɔ na ahohiahia kɛse no aba, enti ɛsɛ sɛ yɛfa asɛm yi aniberesɛm!\n11. Sɛ yɛhwɛ nhyiam a Yehowa nkurɔfo yɛe tete mmere mu ne asafo nhyiam ne ɔmansin ne ɔmantam nhyiam a yɛyɛ no nnɛ a, mfaso bɛn na ɛwɔ so?\n11 Yehowa ahyehyɛde no hyɛ yɛn nkuran sɛ yentie Paulo afotu yi: “Momma yensusuw yɛn ho yɛn ho ho, nkanyan yɛn ho yɛn ho nkɔ ɔdɔ ne nnwuma pa mu, na mommma yɛnnkwati sɛ yɛne yɛn ho behyiam sɛnea ayɛ ebinom su no, na mmom yɛnhyehyɛ yɛn ho nkuran, titiriw bere a muhu sɛ ɛda no rebɛn no.” (Heb. 10:24, 25) Tete no na Israelfo hyiam som Yehowa. Afahyɛ ne nhyiam ahorow a ɛte saa no hyɛɛ wɔn den. Bio nso na nhyiam a ɛte saa ma wɔn ani gye. Ɛho nhwɛso ne Asese Afahyɛ bi a wodii wɔ Nehemia bere so no. (Ex. 23:15, 16; Neh. 8:9-18) Ɛnnɛ nso yɛkɔ asafo nhyiam, ɔmansin ne ɔmantam nhyiam a, ɛhyɛ yɛn gyidi den na ɛma yɛn ani gye nso. Enti sɛ asafo no hyɛ yɛn nkuran sɛ yɛnkɔ a, yɛnkae sɛ yɛn ara yɛn yiyedi nti na ɛka saa. Enti mommma nhyiam yi mu biara mmpa yɛn ti so.—Tito 2:2.\n12. Sɛn na ɛsɛ sɛ yebu Ahenni ho asɛmpaka adwuma no?\n12 Ɛyɛ yɛn dɛ sɛ yɛabɛka Onyankopɔn ahyehyɛde no ho na yɛanya hokwan reyɛ asɛmpaka adwuma no. Ɛyɛ akwannya kɛse efisɛ Bible frɛ no “adwuma kronkron.” (Rom. 15:16) Sɛ yɛka asɛmpa no a, momma yɛnkae sɛ yɛne “Ɔkronkronni” Yehowa no ankasa na ɛreyɛ adwuma no. (1 Kor. 3:9; 1 Pet. 1:15) Bio, sɛ yɛka asɛmpa no a, na yɛretew Yehowa din kronkron no ho. Ɛyɛ hokwan a ɛso bi nni sɛ “anigye Nyankopɔn no” de “anuonyam asɛmpa” no bɛhyɛ yɛn nsa.—1 Tim. 1:11.\n13. Dɛn na ɛbɛboa yɛn ma yɛn gyidi ayɛ den na yɛanya nkwa?\n13 Onyankopɔn pɛ sɛ yɛde yɛn ho fam ne ho na yɛne n’ahyehyɛde no bɔ denneennen. Eyi bɛma yɛn gyidi ayɛ den na asi yɛn yiye. Mose ka kyerɛɛ Israelfo sɛ: “Ɛnnɛ mefrɛ ɔsoro ne asase sɛ wonni mo ho adanse: Mede nkwa ne owu, nhyira ne nnome, asi w’anim; enti fa nkwa na wo ne w’asefo anya nkwa. Na dɔ Yehowa wo Nyankopɔn na tie n’asɛm na fa wo ho fam ne ho, efisɛ ɔno na ɔma wo nkwa ne nna tenten. Woyɛ saa a, wobɛtena asase a Yehowa kaa w’agyanom Abraham, Isak, ne Yakob ntam sɛ ɔde bɛma wɔn no so.” (Deut. 30:19, 20) Enti sɛ yebenya nkwa a, ɛsɛ sɛ yɛyɛ Yehowa apɛde, yɛdɔ no, yetie no, na yɛde yɛn ho fam ne ho.\n14. Dɛn na onua bi ka faa Yehowa ahyehyɛde no ho?\n14 Onua Pryce Hughes yɛ obi a osuaa nokware no ansa na 1914 reba. Bere bi ɔkyerɛw sɛ: “Ade a ɛho hia me sen biara ne sɛ mede me ho bɛbata Yehowa ahyehyɛde a aniwa hu no ho. Osuahu a minyae bere bi no ama mahu sɛ nyansa nnim sɛ obi de ne ho bɛto nnipa nsusuwii so. Bere a mihuu saa no, misii me bo sɛ mɛbata nokware ahyehyɛde no ho denneennen. Sɛ woanyɛ saa a, ɔkwan bɛn bio na wobɛfa so anya Yehowa anim dom ne ne nhyira?”\nKƆ SO NE YEHOWA AHYEHYƐDE NO MMƆ ANAN\n15. Bible mu asɛm bɛn na ɛboa yɛn ma yehu nea ɛsɛ sɛ yɛyɛ bere a ahyehyɛde no ayɛ nsakrae bi?\n15 Sɛ yɛpɛ sɛ yenya Yehowa anim dom na ohyira yɛn a, ɛsɛ sɛ yɛn mu biara de ne ho bata n’ahyehyɛde no ho, na sɛ wɔyɛ nsakrae wɔ ntease a yɛwɔ wɔ Bible mu nsɛm bi ho a, ɛsɛ sɛ yegye tom ntɛm. Nhwɛso bi ni: Yesu wuo akyi no, na Yudafo Kristofo mpempem wɔ hɔ a wokura Mmara no mu denneennen. (Aso. 21:17-20) Nanso bere a Paulo kyerɛw krataa kɔmaa Hebrifo no, wohui sɛ ɛnyɛ afɔre a na wɔbɔ wɔ Mmara no ase na atew wɔn ho, na mmom “wɔnam Yesu Kristo nipadua a wɔde mae prɛko no so” na atew wɔn ho. (Heb. 10:5-10) Yudafo Kristofo pii tiee afotu no na wɔsesaa wɔn adwene na wɔne asafo no bɔɔ anan. Yɛn nso ɛsɛ sɛ yegye bere sua ade na sɛ Yehowa ahyehyɛde no yɛ nsakrae bi nso a, ɛsɛ sɛ yɛbrɛ yɛn ho ase na yegye tom.\n16. (a) Nhyira bɛn na ɛbɛma wiase foforo no mu ayɛ dɛ? (b) Dɛn na wohwɛ kwan wɔ wiase foforo no mu?\n16 Obiara a ɔde ne ho fam Yehowa ho na ɔne n’ahyehyɛde no bɔ anan no bɛkɔ so anya ne nhyira. Wɔn a wɔasra wɔn no benya hokwan ne Kristo adi ade wɔ soro. (Rom. 8:16, 17) Sɛ nso yɛn anidaso ne sɛ yɛbɛtena asase so a, hwɛ sɛnea Paradise asetena bɛyɛ anika afa! Yehowa nkurɔfo a wɔwɔ wiase nyinaa ani gye ho sɛ wɔbɛka Onyankopɔn wiase foforo no ho asɛm akyerɛ nkurɔfo. (2 Pet. 3:13) Dwom 37:11 ka sɛ: “Ahobrɛasefo benya asase no adi, na wɔagye wɔn ani asomdwoe bebree mu.” Nnipa ‘besisi adan atena mu’ na wɔadi “wɔn nsa ano adwuma.” (Yes. 65:21, 22) Nhyɛso, ohia ne ɔkɔm befi hɔ. (Dw. 72:13-16) Babilon Kɛse no rentena hɔ bio na anya obi adaadaa no. (Adi. 18:8, 21) Onyankopɔn benyan awufo na wama wɔatena asase so daa. (Yes. 25:8; Aso. 24:15) Anokwa, anidaso nwonwaso bi da hɔ retwɛn nnipa mpempem pii a wɔahyira wɔn ho so ama Yehowa. Nanso sɛ anidaso yi nyinaa bɛbam ma yɛde yɛn ani ahu a, ɛsɛ sɛ yɛkɔ so hyɛ yɛn gyidi den, na yɛne Onyankopɔn ahyehyɛde no bɔ anan.\nƐyɛ a wutwa mfonini wɔ w’adwenem sɛ wowɔ Paradise? (Hwɛ nkyekyɛm 16)\n17. Adwene bɛn na ɛsɛ sɛ yenya wɔ Yehowa som ne n’ahyehyɛde ho?\n17 Satan wiase bɔne yi da owupa so; ɛrenkyɛ ebefi hɔ. Enti momma yɛnhyɛ yɛn gyidi den na yɛne Yehowa ahyehyɛde no mmom nsom yɛn soro Agya no. Ná odwontofo Dawid kura adwene a ɛte saa, na ɔkae sɛ: “Ade biako na mesrɛ Yehowa—ɛno na mehwehwɛ akyi kwan, sɛ mɛtena Yehowa fie me nkwa nna nyinaa, na mahwɛ Yehowa papayɛ, na mede anisɔ ahwɛ n’asɔrefie.” (Dw. 27:4) Ɛnde, momma yɛn mu biara mfa ne ho mfam Onyankopɔn ho, na bere a Yehowa ahyehyɛde no rekɔ n’anim no, momma yɛne no mmɔ anan.


KENKAN WƆ Afrikaans Albanian Amharic Arabic Armenian Bengali Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Finnish French Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kinyarwanda Kirghiz Kirundi Korean Latvian Lingala Lithuanian Macedonian Malagasy Malayalam Maltese Nepali Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Tahitian Tamil Thai Tigrinya Tsonga Tswana Turkish Twi Ukrainian Vietnamese Xhosa Zulu\n“Ɛnyɛ nyansa na ɛteɛm, na nhumu ma ne nne so? Egyina sorosoro, ɔkwan so, nkwanta so. Ɛteɛm denneennen . . . wɔ, kurotia, abobow ano.”—MMEBUSƐM 8:1-3.\nNYANSA deɛ, hwee ne no nsɛ. Sɛ yɛannya bi a, anka yɛbɛyɛ nneɛma basabasa. Ɛnneɛ sɛ yɛrepɛ nyansa paa a, ɛhe na yebenya no? Onipa a ɔkyerɛw Mmebusɛm nwoma no kaa Ɔbɔadeɛ no nyansa a ɛso bi nni ho asɛm. Bio nso, Onyankopɔn ada ne nyansa adi wɔ Bible mu ma enti nnipa nyinaa betumi ahu. Wo deɛ hwɛ nsɛm yi:\nNwoma bi ka sɛ, Bible ne “nwoma a yɛakyekyɛ wɔ asase yi so paa. Sɛ wopɛ nwoma a yɛakyerɛ aseɛ mpɛn pii kɔ kasa bebree mu a, ɛda mu fua.” (The World Book Encyclopedia) Seesei wɔakyerɛ Bible mũ no nyinaa anaa ne fã bi ase wɔ kasa bɛyɛ 2,600 mu. Wei nti wuyi nnipa 10 biara a, emu 9 wɔ Bible.\nBio, nyansa ‘teɛm denneennen.’ Wei nyɛ kasakoa; ɛyɛ asɛm paa ara. Mateo 24:14 ka sɛ: “Wɔbɛka ahenni ho asɛmpa yi wɔ asase so nyinaa de adi amanaman nyinaa adanse; ɛno ansa na awiei no bɛba.”\nSaa “asɛmpa” no yɛ nyansa efisɛ ɛma yehu nyansakwan a Onyankopɔn nam so beyi adesamma haw afi hɔ; ɔnam n’Ahenni no so. Saa Ahenni no yɛ Onyankopɔn aban a ebedi wiase nyinaa so. Saa bere no aban baako pɛ na ebedi nnipa nyinaa so. (Daniel 2:44; 7:13, 14) Yesu Kristo bɔɔ mpae sɛ: “W’ahenni mmra. W’apɛde nyɛ hɔ wɔ asase so te sɛ ɔsoro.”—Mateo 6:9, 10.\nYehowa Adansefo rebɔ Onyankopɔn Ahenni no dawuro wɔ nsase mmaako mmaako 239 so! Wobu adwuma a wɔreyɛ yi sɛ akwannya kɛse paa. Ampa, nyansa, kyerɛ sɛ Onyankopɔn nyansa ‘reteɛm.’ Ɛreteɛm wɔ “abobow ano.” Wote?


Marko 8 NA-TWI - Marcos 8 CST | Biblica América Latina\nMarko 8 NA-TWI - Marcos 8 CST\nNnipa mpɛmnan aduanma\n1Da koro bi a nnipakuw bi aba Yesu nkyɛn no, aduan a wodi no sae. 2 Yesu frɛɛ n’asuafo ka kyerɛɛ wɔn se, “Nnipa yi yɛ me mmɔbɔ. Wɔabedi nnansa wɔ ha a, wonni aduan biara a wobedi bio. 3 Sɛ migya wɔn kwan sɛ wɔnkɔ a wonnidii a, anhwɛ a na wɔn mu bi atotɔ piti wɔ kwan so, efisɛ, wɔn mu bi fi akyirikyiri na wɔbae.”\n4 N’asuafo no bisaa no se, “Ɛhefa na yebenya aduan ama saa nnipa dodow yi wɔ sare yi so ha?”\n5 Obisaa wɔn se, “Abodoo ahe na mowɔ?” Wobuaa no se, “Yɛwɔ ason.” 6 Yesu ka kyerɛɛ nnipakuw no se wɔntenatena ase, wɔ sare no so. Afei, ɔfaa abodoo ason no, na ohyiraa so, bubuu mu de maa n’asuafo no ma wɔkyɛ maa nnipa no. 7 Na wɔwɔ mpataa kakra, wɔ hɔ, enti Yesu hyiraa ɛno nso so, de maa asuafo no se wɔnkyɛ ɛno nso mma wɔn.\n8 Nnipakuw no didi mee no, ogyaa wɔn kwan. 9 Nnipa a wodii aduan no dodow bɛyɛ mpemnan. Na wɔtasee ase nnikae no, ɛyɛɛ nkɛntɛmma ason.\n10 Eyi akyi no, ɔne n’asuafo no kɔtenaa ɔkorow mu baa Dalmanuta fam.\n11 Farisifo no tee sɛ Yesu aba hɔ no, wɔbaa ne nkyɛn bebisabisaa no nsɛm de sɔɔ no hwɛe. Wɔka kyerɛɛ no se, “Yɛ nsɛnkyerɛnne bi kyerɛ yɛn. Ma nsɛnkyerɛnne bi nna adi wɔ wim nkyerɛ yɛn. ɛno ansa na yebegye wo adi.”\n12 Yesu tee nea wɔkae no, oguu ahome ka kyerɛɛ wɔn se, “Nsɛnkyerɛnne biara nni hɔ a mɛyɛ akyerɛ mo. Mpɛn ahe na mopɛ sɛ meyɛ nsɛnkyerɛnne kyerɛ mo?”\n13 Ɔsan kɔtenaa ɔkorow no mu, gyaw wɔn, twa kɔɔ asuogya nohɔ.\nHerode ne Farisifo mmɔkaw\n14 Asuafo no werɛ fii sɛ wɔfa aduan bi kita ansa na wɔakɔ. Aduan a na wokurae wɔ ɔkorow no mu no yɛ abodoo baako pɛ.\n15 Wɔretwa asu no no, Yesu ka kyerɛɛ wɔn se, “Monhwɛ mo ho so yiye wɔ ɔhene Herode ne Farisifo mmɔkaw ho.”\n16 Asuafo no bisabisaa wɔn ho wɔn ho se, “Asɛm a ɔreka yi ase ne dɛn?” Nea wɔn adwene kyerɛɛ wɔn ne sɛ, ebia ɔreka aduan a wɔn werɛ fii sɛ wɔbɛfa akita no ho asɛm.\n17 Yesu huu nea wodwinnwen no, ɔka kyerɛɛ wɔn se, “Ɛnyɛ ɛno ho asɛm na mereka! Monte eyi ase anaa? Mo koma da so pirim? 18 Mowɔ ani nso munhu ade? Mowɔ aso nso momfa nte asɛm? Adɛn na mummue mo asom mfa ntie asɛm? Monkae biribiara?\n19 “Mo werɛ afi abodoo anum a mibubuu mu maa nnipa mpemnum no? Nnikae nkɛntɛmma ahe na motasee? Wɔkae se, “Dumien.”\n20 “Na mesan de abodoo ason maa nnipa mpemnan no nso, ahe na ɛkae? Wɔkae se, “Nkɛntɛmma ason.”\n21 Obisaa wɔn bio se, “Monte ase ara?”\nOnifuraefo bi ayaresa wɔ Betsaida\n22 Bere a woduu Betsaida no, nnipa bi de onifuraefo bi brɛɛ no, srɛɛ no sɛ ɔmfa ne nsa nka no, na ɔnsa no yare. 23 Yesu soo onifuraefo yi nsa de no kɔɔ akuraa no kurotia. Ɔtew ntasu guu onifuraefo no ani so, de ne nsa kataa n’ani no so. Oyii ne nsa no, obisaa no se, “Wuhu ade anaa?”\n24 Onifuraefo no twitwaa n’ani buae se, “Yiw, mihu nnipa! Nanso minhu wɔn yiye; mihu wɔn sɛ nnua bi na wɔnenam hɔ.”\n25 Afei, Yesu de ne nsa kataa n’ani no so bio. Onifuraefo no buee n’ani, na bere a ɔrehwɛ ade haa no, n’ani no yɛɛ yie a, afei de na ohu biribiara kann.\n26 Yesu ma ɔkɔɔ fie, ka kyerɛɛ no se, ɔnnsan nnkɔ akuraa no ase bio.\nPetro ka se Yesu ne Kristo no\n27 Yesu ne n’asuafo no fii Galilea kɔɔ Kaesarea ne Filipi nkuraa ase. Wɔnam ɔkwan so rekɔ no, obisaa wɔn se, “Nnipa ka se mene hena?”\n28 Asuafo no buae se, “Ebinom se wone Yohane Osuboni no, na afoforo nso se woyɛ Elia anaasɛ tete adiyifo no mu bi a wasan aba.”\n29 Na obisaa wɔn se, “Na mo nso muse meyɛ hena?” Petro buaa no se, “Wone Kristo no.” 30 Ɔbɔɔ wɔn kɔkɔ se, wɔnnka nnkyerɛ obiara.\n31 Afei, ofitii ase kaa wɔn amane a obehu ne mpanyimfo ne asɔfo mpanyin ne mmara no akyerɛkyerɛfo no po a wɔbɛpo no, na wɔakum no, na nnansa so wasɔre no ho asɛm. 32 Ɔkaa asɛm no pefee a, wamfa biribiara ansie wɔn. Petro twee no gyinaa nkyɛn bisaa no se, “Adɛn nti na woka asɛm a ɛte sɛɛ?”\n33 Yesu danee ne ho hwɛɛ n’asuafo no, kaa Petro anim se, “Fi me so, ɔbonsam! W’adwene yɛ nea efi onipa na ɛnyɛ nea efi Onyankopɔn.”\n34 Afei, ɔfrɛɛ n’asuafo no ne nnipakuw no baa ne nkyɛn, ka kyerɛɛ wɔn se wommetie no. Ɔka kyerɛɛ wɔn se, “Sɛ obi pɛ sɛ odi m’akyi a, ɛsɛ sɛ ɔpa ne ho akyi, na ɔsoa n’asennua, na odi m’akyi. 35 Nea ɔma ne kra som no bo no, ebefi ne nsa. Na wɔn a me ne Asɛmpa no nti, wɔbɛhwere wɔn kra no, wɔn na wobenya asetena pa.\n36 “Na sɛ onipa nya wiase nyinaa, na ɔhwere ne kra a, mfaso bɛn na obenya? 37 Dɛn na ɛsom bo sen ne kra? 38 Na obiara a saa nna bɔne yi mu n’ani wu me ne me nsɛm ho no, ne ho bɛyɛ, me Onipa Ba, no aniwu bere a me ne m’abɔfo kronkron no bɛsan aba wɔ m’agya anuonyam mu no.”\nNA-TWI : Marko 8


Dwom 63—Yɛyɛ Yehowa Adansefo! | Kristofo Dwom\nKENKAN WƆ Afrikaans Albanian Amharic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Simalungun) Batak (Toba) Belize Kriol Bicol Bislama Boulou Bulgarian Cambodian Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Cibemba Cinyanja Croatian Damara Dangme Danish Douala Drehu Dutch English Ewe Faroese Fijian Finnish Fon French Ga Garifuna German Greek Guarani Gun Haitian Creole Hiligaynon Hindi Hungarian Iban Ibinda Icelandic Iloko Indonesian Italian Kabiye Karen (S'gaw) Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Krio Kurdish Kurmanji (Caucasus) Kwangali Kwanyama Latvian Lhukonzo Lingala Lithuanian Luganda Luvale Macedonian Macua Malagasy Malay Malayalam Mam Mambwe-Lungu Mapudungun Mauritian Creole Maya Mazatec (Huautla) Mixe Mizo Myanmar Nahuatl (Huasteca) Ndau Ndebele Nepali Ngabere Ngangela Nias Norwegian Nzema Oromo Ossetian Otetela Pangasinan Papiamento (Curaçao) Pennsylvania German Persian Pidgin (Cameroon) Polish Ponapean Portuguese Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Tena) Romanian Russian Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Seychelles Creole Shona Shuar Silozi Sinhala Slovenian Spanish Sranantongo Sunda Swahili Swedish Tagalog Tahitian Tamil Tatar Telugu Thai Tigrinya Tojolabal Tok Pisin Tshiluba Tsonga Turkish Twi Tzotzil Ukrainian Uruund Wallisian Wayuunaiki Welsh Wolaita Yapese Yoruba Zapotec (Isthmus) Zulu\nYɛyɛ Yehowa Adansefo!\n1. Yɛa-be-hu no-kwa-re som.\nYe-ho-wa na yɛ-som no.\nƆ-no ne O-tum-foɔ,\nNya-me fo-f’ro bia-ra nnim\nNea ɔ-kye-na de bɛ-ba.\nWɔn-tu-mi nnya a-dan-se-fo bia’a,\nNa wɔ-nni tu-mi baa-bia-ra.\nYɛ-ka-sa na yen-su-ro.\nYɛn Nyan-ko-pɔn yɛ ɔ-no-kwa-fo;\nNe nkɔm-hyɛ nyi-naa ba mu.\n2. Yɛ-dɔ Nyan-ko-pɔn kɛ-se;\nYe-di ne ho a-dan-se.\nN’A-he-nni ho a-sɛm,\nYɛ-ma nni-pa te.\nYɛ-ma wɔ-hu no-kwa-re.\nMa wɔ-nya a-ho-fa-di.\nWɔ-nya nkɔ-so, wɔ-som Nyan-ko-pɔn.\nWɔ-to n’a-ye-yi dwom no bi.\n3. A-sɛn-ka a-dwu-ma no,\nƐ-tew Nyan-ko-pɔn din ho.\nƐ-yɛ kɔ-kɔ-bɔ ma\nNyan-ko-pɔn de bɔ-ne kyɛ\nWɔn a wɔ-san ba ne nkyɛn.\nHwɛ sɛ-nea ye-be-nya a-ni-gye\nB’re a yɛa-kɔ Pa-ra-di-se.\n(Hwɛ Yes. 37:19; 55:11; Hes. 3:19 nso.)\nYɛyɛ Yehowa Adansefo! (Dwom 63)


Psalm 110 NLT - Nnwom 110 NA-TWI | Biblica América Latina\nPsalm 110 NLT - Nnwom 110 NA-TWI\nNLT : Psalm 110\nAwurade ne ne hene a wayi no no\n1Awurade ka kyerɛɛ me wura, ɔhene, no se, “Tena me nifa so kosi sɛ mede w’atamfo bɛhyɛ wo nan ase.”\n2 Awurade bɛtrɛw w’adehye tumi mu afi Sion. Ɔka se, “Di w’atamfo so hene.” 3 Na da a wobɛko atia w’atamfo no, wo nkurɔfo de wɔn ho bɛbɔ afɔre ako bi ama wo. Wo mmerante bɛba wo nkyɛn wɔ bepɔw kronkron no so sɛ anɔpa bɔw. 4 Awurade hyɛɛ bɔ a ɔremmu so se, “Melkisedek akyi no, mo na mobɛyɛ asɔfo daa nyinaa.” 5 Awurade wɔ wo nifa so; sɛ ne bo fuw a, obedi ahene so nkonim. 6 Obebu aman atɛn na ɔde afunu bɛpete akono hɔ; obedi ahene a wɔwɔ asase so nyinaa so nkonim. 7 Ɔhene no bɛnom asuwa a ɛda kwankyɛn mu nsu, na wanya ahoɔden, na wagyina nkonimdi mu.\nNA-TWI : Nnwom 110


“Kã M’akoma Bɔ Mu Ma Onsuro Wo Dzin” | Ɔweɔn-Aban Adzesua\nƆweɔn-Aban—Dza Adzesua Nsɛm Wɔ Mu | June 2020\nKENKAN WƆ Abua Acholi Afrikaans Aja Akha Albanian Altai Alur America Mmum Kasa Amharic Amis Angola Mmum Kasa Arabic Argentina Mmum Kasa Armenian Armenian (West) Assamese Aukan Australia Mmum Kasa Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivia Mmum Kasa Boulou Brazil Mmum Kasa Britain Mmum Kasa Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chiga Chile Mmum Kasa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Mmum Kasa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinamwanga Cinyanja Colombia Mmum Kasa Congo Mmum Kasa Costa Rica Mmum Kasa Croatia Mmum Kasa Croatian Cuba Mmum Kasa Czech Czech Mmum Kasa Damara Dangme Danish Digor Douala Drehu Dutch Ecuador Mmum Kasa Edo Efik El Salvador Mmum Kasa English (Borɔfo) Esan Estonian Ewe (Awona) Fijian Finland Mmum Kasa Finnish Fon French French Mmum Kasa Ga (Nkran Kasa) Garifuna Georgian German German Mmum Kasa Gitonga Gokana Greek Greek Mmum Kasa Greenlandic Guadeloupean Creole Guarani Guatemala Mmum Kasa Gujarati Gun Haitian Creole Hausa Havu Hebrew Herero Hiligaynon Hindi Hiri Motu Hmong (White) Honduras Mmum Kasa Hungarian Hungary Mmum Kasa Hunsrik Iban Ibanag Ibinda Icelandic Idoma Igbo Igede Iloko India Mmum Kasa Indonesia Mmum Kasa Indonesian Isoko Italian Italy Mmum Kasa Japan Mmum Kasa Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Kekchi Kenya Mmum Kasa Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisonge Kituba Kongo Konkani (Roman) Korea Mmum Kasa Korean Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Lari Latvian Lenje Lhukonzo Lingala Lithuanian Lolo Lomwe Low German Luganda Lunda Luo Luvale Macedonian Macua Madagascar Mmum Kasa Makhuwa-Meetto Malagasy Malawi Mmum Kasa Malay Malayalam Maltese Mam Mambwe-Lungu Manyawa Mapudungun Marathi Marshallese Mashi Mauritian Creole Maya Mazatec (Huautla) Mbunda Mexico Mmum Kasa Mfantse Mingrelian Mixe (North Central) Mixtec (Guerrero) Mizo Mongolian Moore Motu Mozambique Mmum Kasa Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaragua Mmum Kasa Nigeria Mmum Kasa Niuean Norwegian Nsenga Nyaneka Nyungwe Nzema Okpe Oromo Ossetian Otetela Palauan Panama Mmum Kasa Pangasinan Papiamento (Curaçao) Paraguay Mmum Kasa Persian Peru Mmum Kasa Philippines Mmum Kasa Pidgin (West Africa) Poland Mmum Kasa Polish Ponapean Portuguese Portuguese (Portugal) Portuguese Mmum Kasa Punjabi Quebec Mmum Kasa Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Rarotongan Romania Mmum Kasa Romanian Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russia Mmum Kasa Russian Rutoro Samoan Sangir Sango Saramaccan Sena Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovakia Mmum Kasa Slovenian Solomon Islands Pidgin Songomeno South Africa Mmum Kasa Spanish Spanish Mmum Kasa Sranantongo Sunda Swahili Swahili (Congo) Swati Sweden Mmum Kasa Swedish Taabwa Tagalog Tahitian Taiwan Mmum Kasa Tajiki Talian Tamil Tandroy Tankarana Tarascan Tatar Telugu Tetun Dili Thai Thailand Mmum Kasa Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Venda Venezuela Mmum Kasa Vezo Vietnamese Wallisian Waray-Waray Wayuunaiki Welsh Wolaita Xhosa Yapese Yoruba (Alata) Zambia Mmum Kasa Zande Zapotec (Isthmus) Zimbabwe Mmum Kasa Zulu\nADZESUA ASƐM 24\n“Kã M’akoma Bɔ Mu Ma Onsuro Wo Dzin”\n‘Kã m’akoma bɔ mu ma onsuro wo dzin. Jehovah, me Nyankopɔn, medze m’akoma nyina beyi wo ayɛw.’—NDW. 86:11, 12.\nNDWOM 7 Jehovah, Hɛn Botan Kɛse\n1. Sɛ wɔkã dɛ yensuro Nyankopɔn a, ɔkyerɛ dɛn? Ebɛnadze ntsi na iyi ho hia ma hɔn a wɔdɔ Jehovah no?\nCHRISTIANFO dɔ Nyankopɔn, na wosuro no so. Nyimpa binom hɔn afamu no, bi a wobosusu dɛ nyimpa runntum nndɔ Nyankopɔn na ber kor no ara so wonnsuro no. Naaso, nnyɛ suro a ɔma yɛbɔ hũ ho asɛm na yɛrekã wɔ ha. Yerubosusu suro soronko bi ho. Nyimpa a wɔwɔ osuro a ɔtse dɛm no wɔ obu na enyidzi kɛse ma Nyankopɔn. Afei so, wɔmmpɛ dɛ wɔbɛyɛ biribi a hɔn sor Egya no mmpɛ, osiandɛ wɔmmpɛ dɛ wɔsɛɛ ebusuabɔ a wɔnye no wɔ no.—Ndw. 111:10; Mbɛ. 8:13.\n2. Sɛ yɛhwɛ Ɔhen David ne nsɛm a wɔayɛ ho kyerɛwtohɔ wɔ Ndwom 86:11 no a, ebɛn ndzɛmba ebien na yebosusu ho?\n2 Kenkan Ndwom 86:11. Sɛ isusu kyerɛwsɛm yi no mu nsɛm ho a, ibohu pefee dɛ nna Ɔhen David nyim hia a ohia dɛ onya obu kɛse ma Jehovah. Hom mma yɛnhwɛ mbrɛ yebesi dze nsɛm a ofi sunsum mu a David kãe no ayɛ edwuma. Odzi kan, yɛbɔhwɛ siantsir ahorow ntsi a ɔwɔ dɛ yenya obu kɛse ma Nyankopɔn ne dzin. Otsĩa ebien, yɛbɔhwɛ mbrɛ yebesi akyerɛ obu kɛse ama Nyankopɔn ne dzin wɔ hɛn da biara da asetsena mu.\nEBƐNADZE NTSI NA ƆWƆ DƐ YENYA OBU KƐSE MA JEHOVAH NE DZIN?\n3. Ebɛnadze na bi a ɔboaa Moses ma ɔkɔr do nyaa obu kɛse maa Nyankopɔn ne dzin?\n3 Nna Moses hyɛ ɔbotan bi ne mpaae mu ber a ohun enyido-adze dɛ Jehovah n’enyimnyam rutwa mu. Susu mbrɛ Moses tsee nka no ho hwɛ. Nhwehwɛmu nwoma bi kã dɛ: “Obotum aba dɛ iyi yɛ adze a ɔyɛ nwanwa papaapa a nyimpa bi hunii ansaana Jesus reba asaase do!” Moses tsee asɛm a odzi hɔ yi. Ɔda edzi dɛ ɔbɔfo bi na ɔkãa dɛm asɛm no. Ɔbɔfo no kãa dɛ: ‘Jehovah, Jehovah, Nyankopɔn a ayamuhyehye nye adom ahyɛ no mã, ɔfa ebufuw nyaa, na no mbɔbɔrhu nye no nokwar dɔɔ sõ; osie mbɔbɔrhu ma mpempem, na ɔdze emumuyɛ nye mbrato nye bɔn fir.’ (Ex. 33:17-23; 34:5-7) Obotum aba dɛ, sɛ Moses dze Nyankopɔn ne dzin Jehovah dzi dwuma a, nna ɔkaa dɛm asɛm yi. Ntsi, ɔnnyɛ nwanwa dɛ mber bi ekyir no Moses tuu Israelfo no fo dɛ wonsuro ‘enyimnyam dzin a ɔyɛ hũ yi.’—Deut. 28:58.\n4. Jehovah no su ahorow bɛn na sɛ yɛdwendwen ho a obotum ama yeenya obu kɛse ama no?\n4 Sɛ yesusu Jehovah ne dzin ho a, ɔsɛ dɛ yɛdwendwen nyimpa kor a Jehovah yɛ ho. Ɔsɛ dɛ yɛma no su ahorow tse dɛ, no tum, ne nyansaa, n’atsɛntsenenee, nye no dɔ tsena hɛn adwen mu. Sɛ yɛdwendwen su ahorow a ɔtse dɛm nye su afofor a ɔwɔ ho a, obotum aka hɛn ma yeenya obu kɛse ama no.—Ndw. 77:11-15.\n5-6. (a) Nyankopɔn ne dzin kyerɛ dɛn? (b) Sɛ yɛhwɛ Exodus 3:13, 14 nye Isaiah 64:8 a, ebɛn akwan do na Jehovah tum ma biribiara yɛ hɔ?\n5 Ebɛnadze na yenyim wɔ dza Nyankopɔn ne dzin kyerɛ ho? Nwomanyimfo pii gye to mu dɛ Jehovah ne dzin kyerɛ dɛ “Nyia Ɔma Ɔyɛ Hɔ.” Dza dzin no kyerɛ no ma yehu dɛ biribiara runntum nnsiw Jehovah kwan dɛ ɔbɛyɛ dza ɔakã dɛ ɔbɛyɛ no, na obotum ama biribiara ayɛ hɔ. Ebɛn kwan do?\n6 Jehovah yɛ noho dza ohia biara ama ne tsirmpɔw aaba mu. Ɔnam dɛm kwan yi do tum ma biribiara yɛ hɔ. (Kenkan Exodus 3:13, 14.) Asɛmfua “Mara Nye Mara” a ɔwɔ kyerɛwsɛm yi mu no, wobotum so akyerɛ ase dɛ “Mebɛyɛ Moho Dza Mepɛ Dɛ Meyɛ.” Wɔtaa kaa hɛn wɔ hɛn nwoma ahorow no mu dɛ yɛndwendwen Nyankopɔn no su a ɔyɛ nwanwa yi ho. Jehovah botum ama n’asomfo a wɔtɔ sin no ayɛ hɔnho dza ohia biara ama woeetum asom no, na wɔaama ne tsirmpɔw aba mu. (Kenkan Isaiah 64:8.) Jehovah nam dɛm akwan yi do ma ne pɛ tum yɛ hɔ. Biribiara runntum nnsiw Jehovah kwan dɛ ɔbɛma ne tsirmpɔw ahorow aba mu.—Isa. 46:10, 11.\n7. Yebesi dɛn enya enyisɔ kɛse ama hɛn sor Egya no?\n7 Sɛ yɛdwendwen dza hɛn sor Egya no ayɛ nye dza ɔama yeetum ayɛ ho a, yebotum enya enyisɔ kɛse ama no. Dɛ nhwɛdo no, sɛ yɛdwendwen ndzɛmba a Jehovah abɔ nyina ho a, ɔka hɛn ma yenya enyisɔ kɛse ma no. (Ndw. 8:3, 4) Afei so, sɛ yɛdwendwen dza Jehovah aboa hɛn ma yɛayɛ mbrɛ ɔbɛyɛ a yebotum ayɛ n’apɛdze ho a, yenya obu kɛse ma no. Jehovah ne dzin yɛ nwanwa papaapa! Nsɛm a ɔfa hɛn sor Egya noho, dza ɔayɛ, nye dza ɔbɛyɛ nyina ka ne dzin no ne nkyerɛase ho.—Ndw. 89:7, 8.\n‘MOBƆBƆ JEHOVAH NE DZIN AKYERƐ’\nNna Moses ne nkyerɛkyerɛ kã akoma. Nna ne nkyerɛkyerɛ no twe adwen si Jehovah Nyankopɔn ne dzin nye no su ahorow do (Hwɛ nkyekyɛmu 8) *\n8. Sɛ yɛhwɛ Deuteronomy 32:2, 3 a, ebɛnadze na ɔma yehu fa mbrɛ Jehovah si bu ne dzin no ho?\n8 Jehovah kyerɛɛ Moses ndwom bi mu nsɛm ber a nna wɔaka mber kakraabi ma Israelfo no ahɛn Anohoba Asaase no do. (Deut. 31:19) Nna ɔwɔ dɛ Moses dze ndwom no kyerɛkyerɛ Israelfo no. (Kenkan Deuteronomy 32:2, 3.) Sɛ yɛdwendwen nyiyimu 2 na 3 no ho a, ɔda edzi kofee dɛ nna Jehovah mmpɛ dɛ ne dzin bɛyew. Nna ɔmmpɛ dɛ wobobu dzin no dɛ ɔyɛ krɔnkrɔn araa ma ntsi, onnyi dɛ wɔbɔ. Jehovah pɛ dɛ obiara hu ne dzin! Hwɛ ho kwan ara a Israelfo no nyaa dɛ Moses kyerɛkyerɛɛ hɔn Jehovah nye ne dzin a ɔyɛ nwanwa no ho adze! Dza Moses kyerɛkyerɛɛ hɔn no hyɛɛ hɔn gyedzi dzen na ɔhyɛɛ hɔn nkuran tse dɛ mbrɛ nsu petse gu ahaban do ma ɔyɛ prɔmprɔm no. Yebesi dɛn ama hɛn nkyerɛkyerɛ so aayɛ dɛm?\n9. Yebesi dɛn aboa ma Jehovah ne dzin ho aatsew?\n9 Sɛ yɛreyɛ asɛnka edwuma no a, yebotum dze hɛn Bible edzi dwuma dze aboa nkorɔfo ma woeehu Nyankopɔn ne dzin Jehovah no. Yebotum ama hɔn nwoma a ɔka akoma, yeeyi video ahorow a ɔyɛ fɛw, na yaakyerɛ hɔn ndzɛmba afofor a ɔwɔ hɛn wɛbsaet hɔ a ɔhyɛ Jehovah ne dzin no enyimnyam. Sɛ yɛwɔ edwuma mu, skuul mu, anaa yerutu kwan a, yebotum enya ho kwan dze akã hɛn Nyankopɔn a yɛdɔ no no nye mbrɛ ɔtse ho asɛm akyerɛ afofor. Yebotum akã ndzɛmba papa a Jehovah bɛyɛ ama hɛn nye dza ɔbɛyɛ ama hɛn asaase yi ho asɛm akyerɛ hɔn. Sɛ wɔtse nsɛm a ɔtse dɛm a, obotum ayɛ ber a odzi kan a wobohu mbrɛ Jehovah si dɔ hɛn fa. Aber a yɛrekã hɛn Egya a ɔwɔ ɔdɔ noho nokwasɛm akyerɛ afofor no, nna yɛroboa ma Nyankopɔn ne dzin no ho aatsew. Nkyii so, nna yɛroboa ma nkorɔfo eehu dɛ, wɔakyerɛkyerɛ hɔn atorsɛm pii afa Nyankopɔn ho. Bible mu nsɛm a yɛdze kyerɛkyerɛ nkorɔfo no, ɔno nye adze a ɔma akomatɔyamu papaapa a wobotum esũa.—Isa. 65:13, 14.\n10. Sɛ yɛreyɛ Bible adzesua a, ebɛnadze ntsi na ɔwɔ dɛ yɛyɛ pii sen Nyankopɔn ne mbra ahorow a ɔtsen a yɛbɛma woehu?\n10 Sɛ yɛreyɛ Bible adzesua a, yɛpɛ dɛ yɛboa hɛn Bible esuafo ma wohu Jehovah ne dzin na wɔdze dzi dwuma. Bio so, yɛpɛ dɛ yɛboa hɔn ma wohu dza ne dzin no gyina hɔ ma. Sɛ yɛkyerɛkyerɛ hɔn dza wɔnyɛ, Nyankopɔn ne gyinapɛn nye abrabɔ ho mbra kɛkɛ a, ana yebotum aboa hɔn ma woeehu Jehovah yie? Bible suanyi a ɔbɔ noho mbɔdzen no botum esũa Nyankopɔn ne mbra, na oeenya ho enyigye mpo. Naaso, ana obefi ɔdɔ mu ayɛ setsie ama Jehovah? Ma ɔntsena w’adwen mu dɛ, nna Eve nyim Nyankopɔn ne mbra, naaso nna onnyi ɔdɔ mapa mma Nyankopɔn. Adam so ennya ɔdɔ mapa amma Nyankopɔn. (Gen. 3:1-6) Dɛm ntsi, sɛ yɛrekyerɛkyerɛ afofor a, ɔwɔ dɛ yɛyɛ pii sen Nyankopɔn ne mbra ahorow a ɔtsen a yɛbɛma woehu no.\n11. Sɛ yɛrekyerɛkyerɛ hɛn Bible esuafo Nyankopɔn ne mbra a, yebesi dɛn aboa hɔn ma woeenya ɔdɔ ama Mbrahyɛfo no?\n11 Jehovah ne mbra ahorow do wɔ mfaso ma hɛn ber nyina. (Ndw. 119:97, 111, 112) Jehovah efi ɔdɔ mu na ɔdze dɛm mbra ahorow yi ama hɛn, naaso sɛ hɛn Bible esuafo ennhu no dɛm a, bi a worunnhu mfaso a ɔwɔ do. Dɛm ntsi, yebotum ebisa hɛn Bible esuafo no nsɛm bi tse dɛ: “Ehwɛ a, ebɛnadze ntsi na Nyankopɔn se n’asomfo nyɛ dɛm anaa mma wɔnnyɛ dɛm? Ebɛnadze na iyi ma yehu fa Nyankopɔn ho?” Sɛ yɛboa hɛn Bible esuafo ma wɔdwendwen Jehovah ho na wonya ɔdɔ mapa ma ne dzin a, ɔbɛyɛ mberɛw dɛ yebodu hɔn akoma mu. Nnyɛ mbra ahorow no ho enyigye nko na hɛn Bible esuafo no benya, na mbom wobenya ɔdɔ so ama Mbrahyɛfo no. (Ndw. 119:68) Afei so, hɔn gyedzi bɛyɛ kɛse na wobenya mboa dze egyina nsɔhwɛ a n’ano yɛ dzen a ɔbɛba hɔn do no ano.—1 Cor. 3:12-15.\n‘YƐBƐNANTSEW JEHOVAH NE DZIN MU’\nMber bi mu, David amma n’akoma enndzi mũ (Hwɛ nkyekyɛmu 12)\n12. Mber bi mu, David ammfa n’adwen ennsi adze tsenenee do. Osii dɛn baa no dɛm, na ebɛnadze na ofii mu bae?\n12 Yehu asɛntsitsir bi wɔ Ndwom 86:11 no. Ɔnye dɛ “kã m’akoma bɔ mu.” Sunsum krɔnkrɔn na ɔkaa Ɔhen David ma ɔkyerɛɛw dɛm asɛm yi. David n’asetsena mu no, ohun dɛ ɔyɛ mberɛw dɛ yɛbɛma kwan ma hɛn akoma eekedzi biribi fofor ekyir. Da kor bi, nna David rutu mpasar wɔ ne dan etsifi. Ohun obi ne yer dɛ oruguar. Ɔbaa no ne dzin dze Bath-sheba. Ber a David hun no no, aso ɔdze n’adwen sii adze a ɔtsen a ɔbɛyɛ do anaa ɔannyɛ dɛm? Nna onyim Jehovah ne mbra a ɔse: ‘Mma w’enyi mmber wo nyɛnko ne yer’ no. (Ex. 20:17) Naaso, David kɔr do hwɛɛ ɔbaa no. N’akoma mu kyɛɛ ebien—akɔndɔ bɔn a onyae maa ɔbaa no nye ɔpɛ a ɔwɔ dɛ ɔbɛyɛ adze a ɔtsen wɔ Jehovah n’enyi do. Yenyim dɛ nna David yɛ obi a osuro Jehovah na ɔdɔ no, naaso ɔmaa akɔndɔ bɔn a onyae no nyaa no do tum. Osian dɛm ntsi, David yɛɛ ndzɛmba a ɔnntsen. Ɔdze ahorohoraabɔ baa Jehovah ne dzin ho. Afei so, ɔdze ɔhaw kɛse baa nyimpa a hɔnho nnyi asɛm do. Bi mpo kaa nankasa n’ebusua.—2 Sam. 11:1-5, 14-17; 12:7-12.\n13. Yesi dɛn hu dɛ David saan so nyaa akoma a odzi mũ?\n13 Jehovah twee David n’aso. Ekyir yi, ɔsaan so nye Jehovah nyaa ebusuabɔ a no mu yɛ dzen. (2 Sam. 12:13; Ndw. 51:2-4, 17) David amma no werɛ eemmfir ɔhaw na atseetsee a ɔfaa mu ber a ɔamma n’akoma eenndzi mũ no. David ne nsɛm a wɔayɛ ho kyerɛwtohɔ wɔ Ndwom 86:11 no, yebotum akã no wɔ kwan fofor do dɛ: “Ma me akoma a odzi mũ.” Ana Jehovah boaa David ma onyaa akoma a odzi mũ? Nyew, osiandɛ mber bi ekyir no, Bible no kãa David ho asɛm dɛ ɔyɛ ɔbarimba a ‘n’akoma dzi mũ wɔ Jehovah ne Nyankopɔn ho.’—1 Ahe. 11:4; 15:3.\n14. Ebɛn asɛm na ɔwɔ dɛ yebisa hɛnho, na ebɛnadze ntsi a?\n14 David n’asɛm no yɛ nkuranhyɛ nye kɔkɔbɔ ma hɛn. Bɔn a no mu yɛ dur a ɔyɛe no yɛ kɔkɔbɔ ma Nyankopɔn n’asomfo a wɔwɔ hɔ ndɛ. Dɛ yɛasom Jehovah ber tsentsen o, dɛ mbrɛana yɛahyɛ ase rosom no o, ɔwɔ dɛ yebisa hɛnho dɛ, ‘Ana morokõ etsia mbɔdzen a Satan robɔ dɛ ɔbɛsɛɛ m’akoma no?’\nSatan bɔbɔ mbɔdzen dɛ ɔbɛsɛɛ w’akoma. Mma mma no kwan da! (Hwɛ nkyekyɛmu 15-16) *\n15. Sɛ yehu mfonyin a obotum ekenyan nda ho akɔndɔ a, ebɛn kwan do na Nyankopɔn ho suro botum abɔ hɛnho ban?\n15 Dɛ nhwɛdo no, sɛ ehwɛ TV anaa ekɔ intanɛt do, na sɛ ihu mfonyin bi a otum kenyan nda ho akɔndɔ a, eyɛ w’adze dɛn wɔ ho? Bi a, ɔnnkɛyɛ dzen dɛ ibenya adwen dɛ mfonyin no anaa sene no nnyɛ ndwamansɛm ankasa. Naaso, innhu dɛ ɔyɛ biribi a Satan dze ridzi dwuma ama oeetum asɛɛ w’akoma? (2 Cor. 2:11) Yebotum dze mfonyin a ɔtse dɛm no atoto damba a wɔdze paapaa nyena akɛse mu ho. Ahyɛse no, nyia ɔpaa nyena no bɔ damba no do nkakrankakra kɛpem dɛ damba no n’ano tɛtrɛba no bowura nyena no mu. Sɛ damba no n’ano no wura nyena no mu a, afei ɔbɔ damba no do kɛse ma nyena no mu paa ebien. Aso innhu dɛ mfonyin a okenyan nda ho akɔndɔ no botum ayɛ dɛ damba n’ano tɛtrɛba no? Ahyɛse no, ɔbɛyɛ tse dɛ ma asɛm biara nnyi mfonyin a ɔtse dɛm ho, naaso nkakrankakra no, obotum ama obi aayɛ bɔn etsia Jehovah na asɛɛ n’emudzi. Ntsi, bɔ mbɔdzen dɛ eremma kwan ma biribiara a ɔnnyɛ nnhɛn w’akoma mu! Ma w’akoma ndzi mũ na onsuro Jehovah ne dzin!\n16. Sɛ yehyia nsɔhwɛ a, ebɛn nsɛm na ɔsɛ dɛ yebisa hɛnho?\n16 Sɛ mfonyin a okenyan nda ho akɔndɔ da nkyɛn a, Satan dze ndzɛmba afofor pii so sɔ hɛn hwɛ ma yɛyɛ bɔn. Yɛyɛ hɛn adze dɛn wɔ nsɔhwɛ a ɔtse dɛm ho? Bi a yebenya adwen dɛ dza ɔdze rosɔ hɛn ahwɛ no nnyɛ bɔn ankasa. Dɛ nhwɛdo no, bi a yɛbɛkã dɛ: ‘Meyɛ adze a ɔtse dɛm mpo a worunnntu me mmfi asafo no mu, ntsi ɔnnyɛ adze a ɔyɛ hũ.’ Adwen a ɔtse dɛm nnyɛ koraa. Ntsi, ɔyɛ papa dɛ yebebisa hɛnho nsɛm bi tse dɛ: ‘Aso Satan dze nsɔhwɛ a ɔtse dɛm resɛɛ m’akoma? Sɛ meyɛ bɔn a, aso ɔremmfa ahorohoraabɔ mmba Jehovah ne dzin ho a? Aso biribi a ɔtse dɛm a mebɛyɛ no bɔtwe me abɛn Nyankopɔn, anaa ɔbɔtwe me efi noho?’ Dwendwen nsɛmbisa a ɔtse dɛm ho. Bɔ mpaa hwehwɛ nyansa a ɔbɛma edze nokwardzi ebua dɛm nsɛmbisa yi. (Jas. 1:5) Sɛ eyɛ dɛm a, obotum ayɛ bambɔ kɛse ama wo. Afei so, obotum aboa wo ma edze akokodur aapow biribiara a Satan dze bɔsɔ wo ahwɛ no, dɛ mbrɛ Jesus yɛe no. Ɔkãa dɛ: “Fi ha fi, Satan.”—Matt. 4:10.\n17. Sɛ w’akoma nndzi mũ a, ebɛnadze ntsi na ɔnnyɛ koraa? Fa mfatoho kyerɛkyerɛ mu.\n17 Sɛ hɛn akoma nndzi mũ a, ɔnnyɛ koraa. Fa no dɛ agodzi kuw bi no mufo nye hɔnho nnka. Hɔn mu binom pɛ enyimnyam ama hɔnankasa hɔnho. Binom so mmfa akwankyerɛ a ɔwɔ agodzi no mu no nnyɛ hwee. Hɔn mu dodow bi so mmbu panyin a ɔda hɔn ano no. Ɔbɛyɛ dzen dɛ agodzi kuw a ɔtse dɛm bedzi konyim. Naaso, agodzi kuw a koryɛ wɔ hɔn mu no, ɔrennyɛ dzen koraa dɛ wobedzi konyim. Sɛ erosom Jehovah na ema koryɛ ba wo nsusui, ndzɛmba a epɛ, nye mbrɛ isi tse nka mu a, w’akoma botum ayɛ tse dɛ agodzi kuw a koryɛ wɔ hɔn mu no. Kaa dɛ Satan n’enyi gye ho dɛ ɔbɛsɛɛ w’akoma. Ɔmmpɛ dɛ wo nsusui, ndzɛmba a epɛ, nye mbrɛ isi tse nka no nye Jehovah ne mbra behyia. Naaso, sɛ epɛ dɛ esom Jehovah dze a, ɔsɛ dɛ ema w’akoma dzi mũ. (Matt. 22:36-38) Mma mma kwan ma Satan nnsɛɛ w’akoma!\n18. Dɛ mbrɛ asɛm a ɔwɔ Micah 4:5 kyerɛ no, ebɛnadze na esi wo bo dɛ ebɛyɛ?\n18 Bɔ Jehovah mpaa dɛ mbrɛ David bɔɔ no mpaa dɛ: “Kã m’akoma bɔ mu ma onsuro wo dzin.” Bɔ mbɔdzen fa yɛ wo botae dɛ edze mpaabɔ yi mu nsɛm bɔbɔ wo bra. Si wo bo aber biara dɛ edze wo gyinaesi akɛse na nkakraba nyina bɛkyerɛ dɛ ewɔ obu kɛse ma Jehovah ne dzin krɔnkrɔn no. Sɛ eyɛ dɛm a, dɛ Jehovah Adasefo no mu kor no, ebɛhyɛ Jehovah ne dzin no enyimnyam. (Mbɛ. 27:11) Nkyii so, hɛn nyina nye nkɔnhyɛnyi Micah bɔbɔ mu akã dɛ: ‘Yɛbɛnantsew Jehovah hɛn Nyankopɔn ne dzin mu daa daa.’—Mic. 4:5.\nEDWEN HO DƐN?\nEbɛn siantsir ahorow ntsi na ɔwɔ dɛ yesuro Jehovah ne dzin?\nYebesi dɛn akyerɛkyerɛ hɛn Bible esuafo wɔ kwan bi do a ɔbɛma woehu ɔdɔ kɛse a yɛwɔ ma Nyankopɔn ne dzin?\nSɛ wɔkã dɛ yennya akoma a odzi mũ a, ɔkyerɛ dɛn?\nNDWOM 41 Tsie Me Mpaabɔ\n^ nky. 5 Adzesua yi mu no, yɛbɔhwɛ asɛm a Ɔhen David kãe wɔ mpaabɔ mu kyerɛɛ Nyankopɔn a wɔayɛ ho kyerɛwtohɔ wɔ Ndwom 86:11, 12. Sɛ wɔkã dɛ yensuro Jehovah ne dzin a, ɔkyerɛ dɛn? Ebɛnadze ntsi na ɔwɔ dɛ yenya obu a no mu dɔ ma dzin kɛse a ɔtse dɛm? Sɛ yɛwɔ Nyankopɔn ho suro a, ebɛn kwan do na iyi bɛma yekwetsir dɛ yɛbɛyɛ dza ɔnntsen ber a wɔasɔ hɛn ahwɛ no?\n^ nky. 53 MFONYIN NO HO NKYERƐKYERƐMU: Moses kyerɛɛ Nyankopɔn no nkorɔfo ndwom bi a ɔhyɛ Jehovah ne dzin enyimnyam.\n^ nky. 57 MFONYIN NO HO NKYERƐKYERƐMU: Eve ammpow akɔndɔ bɔn. Naaso, hɛndze, yekwetsir dɛ yɛbɔhwɛ mfonyin ahorow anaa yɛbɛkenkan nsɛm a okenyan akɔndɔ bɔn na ɔdze ahorohoraabɔ ba Nyankopɔn ne dzin ho.\nFa mona Fa mona “Kã M’akoma Bɔ Mu Ma Onsuro Wo Dzin”\nw20 June nkr. 8-13\n“Marankasa, Mobɔhwehwɛ Mo Nguan”\n“Hom Nsan Mbra Me Nkyɛn”\nNdɛ, Sɛ Yɛtse Ntotorobɛnto Ne Ngyegyee A, Ebɛnadze Na Ɔsɛ Dɛ Yɛyɛ?\nText Kyerɛ no mu dza epɛ dɛ etwẽ na ekenkan ƆWEƆN-ABAN—DZA ADZESUA NSƐM WƆ MU June 2020\nFa mona Fa mona ƆWEƆN-ABAN—DZA ADZESUA NSƐM WƆ MU June 2020\nƆWEƆN-ABAN—DZA ADZESUA NSƐM WƆ MU June 2020


Rimljanima 6 CRO - Romafo 6 AKCB\nNkwa Wɔ Kristo Mu\n1Afei, asɛm bɛn na yɛbɛka? Yɛbɛkɔ so atena bɔne mu, sɛnea ɛbɛyɛ a adom bɛdɔɔso ana? 2Ɛnte saa koraa! Yɛawu ama bɔne, na adɛn nti na ɛsɛ sɛ yɛkɔ so tena bɔne mu? 3Anaa munnim sɛ bere a wɔbɔɔ yɛn nyinaa asu hyɛɛ Kristo Yesu mu no, wɔbɔɔ yɛn asu hyɛɛ ne wu mu? 4Bere a wɔbɔɔ yɛn asu no, yewui na wosiee yɛn ne Kristo. Sɛnea Agya Onyankopɔn nam nʼanuonyam so nyan Kristo fii awufo mu baa nkwa mu no, saa ara nso na mprempren yɛte ase wɔ nkwa foforo mu.\n5Na sɛ yɛne no ayɛ koro wɔ ne wu mu a, wɔbɛfa saa ɔkwan koro no ara so anyan yɛn aba nkwa mu, na yɛne no ayɛ baako. 6Yenim sɛ wɔbɔɔ yɛn nipadua dedaw no ne Kristo asennua mu. Wɔyɛɛ eyi sɛnea nipadua dedaw a ɛyɛ bɔne no renyɛ bɔne nkoa bio, 7efisɛ sɛ onipa wu a, na wɔayi no afi bɔne tumi ase.\n8Sɛ yɛne Kristo awu a, yɛwɔ gyidi sɛ yɛne no bɛtena. 9Efisɛ yenim sɛ wɔanyan Kristo afi owu mu, na ɔrenwu bio. Owu nni ne so tumi bio. 10Ne wu a owui no yɛɛ owuprɛko maa bɔne, na nʼase a ɔte yi, ɔte ma Onyankopɔn.\n11Ɛno nti saa ɔkwan koro ara so na ɛsɛ sɛ mofa mo ho sɛ moawu ama bɔne, na motena ase ma Onyankopɔn wɔ Kristo Yesu mu. 12Ɛnsɛ sɛ bɔne di mo nipadua a ewui no so na amma mo anyɛ bɔne. 13Saa ara nso na ɛnsɛ sɛ mugyaw mo honam akwaa biara ma bɔne sɛ nneɛma a wɔde di amumɔyɛsɛm. Na mmom momfa mo ho mma Onyankopɔn sɛ nnipa a wɔanyan mo afi owu mu aba nkwa mu. Momfa mo ho nyinaa mma no, na ɔmfa mo nyɛ trenee nnwuma. 14Ɛnsɛ sɛ bɔne di mo so, efisɛ monhyɛ mmara ase, na mmom mohyɛ adom ase.\n15Dɛn bio? Esiane sɛ yɛnhyɛ mmara ase na yɛhyɛ adom ase no nti, ɛsɛ sɛ yɛkɔ so yɛ bɔne ana? Dabi da. 16Munnim sɛ, nea mutie no ara na ne nkoa ne mo anaa? Sɛ ɛyɛ bɔne a ɛde kɔ owu mu, anaasɛ osetie a ɛde kɔ trenee. 17Nanso yɛda Onyankopɔn ase. Efisɛ bere bi a atwa mu a na moyɛ bɔne nkoa no, mode mo koma nyinaa tiee nkyerɛkyerɛ a wɔde maa mo no. 18Wɔagye mo afi bɔne mu ama moabɛyɛ nkoa ama trenee.\n19Esiane mo nipasu nti, mede nkoasom ho mfonitwa reboa mo ama moate eyinom nyinaa ase. Sɛnea mmere bi mode mo ho nyinaa maa sɛ afide ne amumɔyɛsɛm nkoa no, afei de momfa nyɛ nkoa mma trenee nkɔ kronkronyɛ mu. 20Bere a na moyɛ bɔne nkoa no, na treneeyɛ nni mo so tumi. 21Moyɛɛ nneyɛe a afei de mo ani wu wɔ ho no, mfaso bɛn na munyae? Nea ekowiei ne owu. 22Nanso mprempren wɔagye mo afi owu mu ama moabɛyɛ Onyankopɔn nkoa. Mfaso a munya wɔ mu no kɔ kronkronyɛ mu, na nea efi mu ba yɛ nkwa a enni awiei. 23Na bɔne so akatua yɛ owu, nanso Onyankopɔn akyɛde yɛ nkwa a enni awiei, wɔ Kristo Yesu yɛn Awurade mu.\nAKCB : Romafo 6


Tesalonikafo II 2 NA-TWI - Nneɛma a edi Kristo ba anim - Ɛfa - Bible Gateway\nTesalonikafo II 2\nTesalonikafo II 1Tesalonikafo II 3\nTesalonikafo II 2 Nkwa Asem (NA-TWI)\n2 Ɛfa yɛn Awurade Yesu Kristo ba a ɔrebɛba ne boa a wɔbɛboaboa yɛn ano akɔka ne ho no, mesrɛ mo, anuanom, 2 mommma mo adwene mu nnyɛ mo nnaa sɛ da a Awurade reba no adu. Ebia na obi rehyɛ saa nkɔm no anaa obi foforo nso gyina so reka asɛm. Anaasɛ nso wɔka se yɛn nhoma a yɛkyerɛw no bi mu na saa asɛm no wɔ. 3 Mommma obiara nnaadaa mo saa kwan yi so. Saa Da no remma da gye sɛ Adɔnyɛ a etwa to no aba ama ɔbɔnefo no a ɔbɛka daa ɔsɛe mu no ada ne ho adi. 4 Biribiara a nnipa som na wobu no kronkron no obetia mu. Ɔbɛkorɔn ne ho wɔ ne nyinaa so na wakɔtena Onyankopɔn asɔredan mu na waka se ɔno ne Onyankopɔn.\n5 Monkae sɛ bere a me ne mo wɔ hɔ no, na metaa ka eyinom nyinaa kyerɛ mo. 6 Nanso biribi na atwe no asɛn na sɛ bere no du a, ne ho asɛm bɛba.\n7 Ɔbɔnefo no di ne dwuma dedaw na nea ɛbɛba no remma da gye sɛ wayi nea okita mu no afi hɔ. 8 Ɛno ansa na ɔbɔnefo no bɛba, na Awurade Yesu nam n’anom home so betu no agu na ɔde ne ba a ɔbɛba no mu anuonyam asɛe no. 9 Ɔbɔnefo no nam ɔbonsam tumi so na ɛbɛba na wabɛyɛ anwonwade ne nsɛnkyerɛnne 10 na ɔnam bɔne so adaadaa wɔn a wɔbɛyera no. Wɔbɛyera, efisɛ, wɔannye nokware no antom, annɔ nokware no na wɔnam so anya nkwa. 11 Eyi nti, Onyankopɔn soma mfomso tumi ma ɛkɔhyɛ wɔn mu na ɛnam so ama wɔagye nsɛm a ɛnyɛ nokware adi. 12 Awiei no ara ne sɛ, wɔn a wonnye nokware no nni na wɔn ani gye bɔne ho no, wobebu wɔn atɛn.\n13 Anuanom, ɛsɛ sɛ bere biara yɛda Onyankopɔn ase ma mo a Awurade dɔ mo no. Efisɛ, ɛnam Honhom no tumi so na Onyankopɔn yii mo sɛ nnipa a mudi kan a wobegye mo nkwa na wɔayɛ mo Onyankopɔn nkurɔfo kronkron wɔ mo gyidi a mowɔ wɔ nokware mu no mu. 14 Onyankopɔn nam Asɛmpa no so frɛɛ mo sɛnea mo ne Awurade Yesu Kristo bɛtena n’anuonyam no mu.\n15 Enti, anuanom, munnyina pintinn na monka mo ho mmata nokware a yɛkyerɛɛ mo wɔ asɛnka ne yɛn nhoma no mu no.\n16 Yɛn Awurade Yesu Kristo no ankasa ne yɛn Agya Onyankopɔn a ɔdɔ yɛn na ɔnam n’adom mu ahyɛ yɛn daa nkuran ne anidaso pa no, 17 nkyekye mo werɛ, na ɔnhyɛ mo den asɛm ne adwuma pa nyinaa mu.


Wodii Arad hene so nkonim (1-3)\nƆwɔ a wɔde kɔbere ayɛ (4-9)\nIsraelfo nantew twaa Moab ho hyiae (10-20)\nWodii Amorifo hene Sihon so nkonim (21-30)\nWodii Amorifo hene Og so nkonim (31-35)\n21 Bere a Arad hene+ a ɔyɛ Kaananni a na ɔte Negeb no tee sɛ Israelfo nam Atarim kwan so reba no, ɔkɔtow hyɛɛ wɔn so, na ɔkyeree wɔn mu bi kɔe. 2 Enti Israel hyɛɛ Yehowa bɔ sɛ: “Sɛ wode saa nkurɔfo yi hyɛ me nsa a, sɛnea ɛte biara mɛsɛe wɔn nkurow pasaa.” 3 Enti Yehowa tiee Israelfo nne, na ɔde Kaananfo no hyɛɛ wɔn nsa, na wɔsɛee wɔne wɔn nkurow pasaa. Enti wɔtoo hɔ din Horma.*+ 4 Bere a wɔtoaa wɔn akwantu no so fii Hor Bepɔw+ ho no, wɔfaa Ɛpo Kɔkɔɔ kwan no so sɛnea ɛbɛyɛ a wobetwa afa Edom asaase no ho.+ Akwantu no nti, na nkurɔfo no* abrɛ. 5 Na nkurɔfo no kasa tiaa Onyankopɔn ne Mose+ mpɛn pii sɛ: “Adɛn nti na mode yɛn afi Egypt aba sare yi so sɛ yemmewuwu? Aduan biara nni ha, nsu biara nni ha,+ na aduanfõ yi afono yɛn.”*+ 6 Enti Yehowa maa awɔ a wɔn ano wɔ bɔre* baa nkurɔfo no mu bɛkekaa wɔn, na Israelfo pii wuwui.+ 7 Enti nkurɔfo no baa Mose nkyɛn, na wɔkae sɛ: “Yɛayɛ bɔne efisɛ yɛakasa atia Yehowa ne wo.+ Pa Yehowa kyɛw ma yɛn, na ɔmma awɔ no nkɔ.” Na Mose paa kyɛw maa nkurɔfo no.+ 8 Afei Yehowa ka kyerɛɛ Mose sɛ: “Hwɛ ɔwɔ a n’ano wɔ bɔre,* na yɛ bi sɛn dua so. Na sɛ ɔwɔ ka obi a, ɔmma n’ani so nhwɛ nea ɛsɛn hɔ no na onnya nkwa.” 9 Ɛhɔ ara na Mose de kɔbere yɛɛ ɔwɔ+ de sɛn dua so.+ Na bere biara a ɔwɔ bɛka obi no, na wahwɛ ɔwɔ a wɔde kɔbere ayɛ no, na wanya nkwa.+ 10 Ɛno akyi no, Israelfo tui, na wɔkɔkyekyee asoɛe wɔ Obot.+ 11 Afei wotu fii Obot kɔkyekyee asoɛe wɔ Ye-Abarim,+ sare a ɛne Moab di nhwɛanim a ɛwɔ apuei fam no so. 12 Wotu fii hɔ nso, na wɔkɔsoɛɛ Sered Bon* ho.+ 13 Wɔsan tu fii hɔ, na wɔkɔsoɛɛ Arnon mpɔtam.+ Sare a efi ase fi Amorifo hye so no, ɛso na Arnon wɔ, efisɛ Arnon na ɛyɛ Moab hye, na ɛda Moab ne Amorifo ntam. 14 Ɛno nti na wɔakyerɛw wɔ Yehowa Akodi nhoma no mu sɛ: “Waheb a ɛwɔ Sufa, ne Arnon abon,* 15 ne baabi a abon* no sian* a ɛtrɛw kɔ Ar kurow no ho na ɛkɔfa Moab hye so no.” 16 Afei wofii hɔ kɔɔ Beer. Eyi ne abura a Yehowa kaa ho asɛm kyerɛɛ Mose sɛ: “Boaboa nkurɔfo no ano na memma wɔn nsu” no. 17 Saa bere no, Israelfo no too dwom sɛ: “O asubura, tue! Munnye so* ɛ! 18 Abura yi na abirɛmpɔn tui. Ɔman no mu adehye na wotui.Wɔde ahempoma ne wɔn ankasa mpoma na etui.” Afei wofii sare so hɔ kɔɔ Matana. 19 Na wofii Matana kɔɔ Nahaliel, na wofii Nahaliel kɔɔ Bamot.+ 20 Wofii Bamot kɔɔ obon a ɛwɔ Moab asaase so+ wɔ Pisga atifi+ a ɛkyerɛ Yesimon* no ho.+ 21 Na Israel somaa nkurɔfo kɔɔ Amorifo hene Sihon hɔ kɔka kyerɛɛ no sɛ:+ 22 “Ma yentwam mfa w’asaase so. Yɛremman mfa afuw anaa bobefuw* biara mu. Yɛrennom abura biara mu nsu. Yɛbɛfa Ɔhene Kwan no so kosi sɛ yebetwam w’asaase so.”+ 23 Nanso Sihon amma Israelfo no amfa n’asaase so. Mmom Sihon boaboaa ne nkurɔfo nyinaa ano, na wopue kohyiaa Israelfo wɔ sare no so, na ɔbaa Yahas, na ofii ase ne Israel koe.+ 24 Na Israelfo de sekan kum no,+ na wɔfaa n’asaase,+ efi Arnon+ kosi Yabok.+ Ná ɛhɔ bɛn Ammonfo, efisɛ Yaser+ wɔ Ammonfo hye so.+ 25 Enti Israelfo faa nkurow yi nyinaa, na wofii ase tenatenaa Amorifo nkurow nyinaa mu,+ Hesbon ne ɛho nkurow nyinaa mu. 26 Ná Hesbon yɛ Amorifo hene Sihon kurow. Ɔne Moab hene koe, na ogyee ne nsaase nyinaa kosii Arnon tɔnn. 27 Eyi na ɛkɔfaa akasabebu a wɔde di fɛw yi bae sɛ: “Bra Hesbon. Ma wɔnkyekye Sihon kurow no mma ne fapem nyɛ den. 28 Efisɛ ogya bi fii Hesbon bae, ogyaframa bi fii Sihon kurow mu. Ahyew Ar a ɛwɔ Moab, Arnon sorɔnsorɔmmea* wuranom no. 29 Moab, asɛm ato wo! Mo, Kemos+ nkurɔfo, wɔbɛsɛe mo! Ɔma ne mma mmarima dan akobɔfo, na ɔma Amorifo hene Sihon kyere ne mma mmea de wɔn kɔ. 30 Momma yɛntow nhyɛ wɔn so;Hesbon ase bɛhyew akosi Dibon+ tɔnn;Momma yɛnsɛe no nkodu Nofa tɔnn;Ogya bɛhyew akodu Medeba+ tɔnn.” 31 Enti Israelfo fii ase tenatenaa Amorifo asaase so. 32 Afei Mose somaa mmarima bi ma wowiaa wɔn ho kɔhwɛɛ sɛnea Yaser+ te. Na wɔfaa ɛho nkurow, na wotuu Amorifo a wɔtete hɔ no. 33 Ɛno akyi no, wɔdan wɔn ho, na wɔfaa Basan Kwan so foro kɔe. Na Basan hene Og+ de ne nkurɔfo nyinaa kohyiaa Israelfo no sɛ wɔne wɔn rekɔko wɔ Edrei.+ 34 Na Yehowa ka kyerɛɛ Mose sɛ: “Nsuro no,+ efisɛ mede ɔne ne nkurɔfo nyinaa ne n’asaase bɛhyɛ wo nsa,+ na sɛnea woyɛɛ Amorifo hene Sihon a na ɔte Hesbon no, saa ara na wobɛyɛ no.”+ 35 Enti wokunkum ɔne ne mma ne ne nkurɔfo nyinaa, na anka ne nkurɔfo no baako mpo;+ na wɔfaa n’asaase no.+\n^ Anaa “nkurɔfo no kra.”\n^ Anaa “bɔn yɛn kra.”\n^ Anaa “awɔ a wɔka a, ɛhyehye sɛ ogya.”\n^ Anaa “ɔwɔ a ɔka a, ɛhyehye sɛ ogya.”\n^ Anaa “nsubon.”\n^ Nt., “abon no ano.”\n^ Anaa “Monto dwom mma no.”\n^ Ebetumi nso akyerɛ, “anwea pradadaa; sare so.”